title: Elina Ala-Fossi

text: Elina Viinamäki (omaa sukua Ala-Fossi, s. 23. syyskuuta 1952 Ilmajoki) on suomalainen uransa päättänyt pikajuoksija ja ammatiltaan liikunnanaopettaja. Hän juoksi 17-vuotiaana 100 metrillä ennätyksensä 12,1 Vaasassa heinäkuussa vuonna 1969 sivuten ennätystään seuraavan vuoden kesäkuussa Ilmajoella ja syyskuussa kansainvälisessä kilpailussa Prahassa . Saman vuoden elokuussa (27.8.1969) Helsingissä Suomi–Norja-maaottelussa Suomen naismaajoukkueen viestikvartetti Elina Ala-Fossi – Marika Eklund – Pirjo Wilmi – Mona-Lisa Strandvall juoksi 4 × 100 metrillä uuden Suomen ennätyksen 46,9 parantaen 0,2 sekunnilla entistä Suomen ennätystä vuodelta 1967, joka oli juostu Tampereella joukkueella Maija Koivusaari – Orvokki Ojala – Sirkka Norrlund – Mona-Lisa Strandvall. Kalevan kisoissa Kouvolassa 1970 Ala-Fossi saavutti naisten 100 metrin juoksussa SM-pronssia ajalla 12,4 . Hän edusti myös Suomen naisten maajoukkuetta muun muassa vuonna 1969 Ruotsi–Suomi-maaottelussa Tukholmassa, vuonna 1970 Tšekkoslovakian Prahassa ja Itä-Saksan Leipzigissa sekä Berliinissä elokuun alussa järjestetyssä naisjoukkueiden välisessä Euroopan cupissa.


title: Elina Ala-Fossi

text: Ala-Fossi edusti koko uransa ajan Ilmajoen Kisailijoita. Seuran tyttökvartetti saavutti kaksi Suomen mestaruutta heinäkuun alussa (4.–5.7.) 1970 Jyväskylän Harjun kentällä A-tyttöjen (alle 18-vuotiaat) 4 × 100 ja 4 × 400 metrin viestijuoksussa (viestijoukkueen juoksijoina olivat Arja Siltaloppi, Marja-Liisa Jalonen, Ritva Iipponen ja Elina Ala-Fossi) . Pikaviestin viimeisessä vaihdossa Hollolan Urheilijat johti jo 8–10 metriä, mutta Kisailijoiden ankkuri Ala-Fossi saavutti Hollolan viestinviejän ennen maaliviivaa ja johti Ilmajoen Kisailijat toiseen Suomen mestaruuteen. Ilmajoen Kisailijoiden joukkueen johtajana toimi tuolloin Ahti Iipponen, joka Uusi Suomi -lehden urheilukolumnin mukaan totesi, että ”kaksoismestaruus oli kerta kaikkiaan fantastista” . Jo edellisenä vuonna 1969 Kokkolassa (12.–13.7.) pidetyissä viestijuoksun SM-kisoissa Ilmajoen Kisailijat voitti A-tyttöjen SM-kultaa 4×100 metrillä (joukkueella Arja Siltaloppi – Marja-Liisa Jalonen – Ritva Iipponen – Elina Ala-Fossi) ja 4×400 metrillä SM-pronssia (Maria-Liisa Jalonen – Ritva Iipponen – Elina Ala-Fossi – Marja Kimpimäki) . Sitä ennen vuonna 1966 Ilmajoen Kisailijat sijoittui toiseksi alle 17-vuotiaiden SM-kisoissa Mäntsälässä (Elina Ala-Fossi – Marja-Liisa Lipasti – Helena Kullas – Ritva Iipponen) .


title: Harrison Afful

text: Harrison Afful (s. 24. kesäkuuta 1986 Kumasi, Ghana) on ghanalainen jalkapalloilija. Laitapuolustajana pelaava Afful edustaa Major League Soccerissa pelaavaa Columbus Crew'ta.


title: Harrison Afful

text: Afful aloitti uransa ghanalaisessa Feyenoord akatemiassa. Hän oli mukana joukkueen edustuksessa kaudella 2004, kunnes siirtyi lainalle Asante Kotokoon. Hän saavutti ensimmäisellä kaudellaan Ghanan mestaruuden vuonna 2005 ja toisen kerran vuonna 2008. Afful yritti etsiä uutta seuraa Euroopasta ja kävi muun muassa Helsingborgs IF:n testissä muutamassa harjoitusottelussa, sekä Norjassa, mutta ei saanut solmittua sopimusta. Hän jatkoi vielä kauden Feyenoordin akatemia joukkueessa Ghanan 1. divisioonassa.


title: Harrison Afful

text: Kesällä 2009 Afful siirtyi tunisialaiseen Espéranceen. Afful nousi joukkueen avausmiehistöön oikeana laitapuolustajana ja oli voittamassa Tunisian mestaruutta kaudella 2009–2010. Toisella kaudellaan Afful nousi tärkeään rooliin, kun Espérance oli voittamassa historian ensimmäistä triplaansa. Se juhli Tunisian mestaruutta toistamiseen ja voitti myös Tunisian cupin. Lisäksi marraskuussa 2011 Afful ratkaisi ainoalla maalillaan Afrikan Mestarien liigan voiton Espérancelle marokkolaista Wydad Casablancaa vastaan.


title: Harrison Afful

text: Afful on edustanut Ghanaa vuodesta 2008 lähtien. Hän pelasi ensimmäiset arvokisansa vuoden 2008 Afrikan-mestaruuskisoissa.


title: Suomi express

text: Suomi express oli suomalainen ajankohtaisohjelma, jota esitettiin keskiviikkoiltaisin klo 19.20. Sarja haki aiheensa ihmisten parissa, eli jaksot käsittelivät ihmisten toivomia juttuja ohjelmassa. Ohjelman toimittivat Timo Keränen sekä toimittajina toimivat Vesa Vaarama, Riika Raitio, Matti Vikman sekä Yrjö Hjelt.


title: Adrian Balboa

text: Adrianna ”Adrian” Balboa o.s Pennino on Sylvester Stallonen luoma ja Talia Shiren esittämä hahmo elokuvissa "Rocky", "Rockyn uusintaottelu", "Tiikerinsilmä – Rocky III", "Rocky IV" ja "Rocky V". Hän myös esiintyi takaumakohtauksissa elokuvassa "Rocky Balboa".


title: Adrian Balboa

text: Adrian on Paulie Penninon pikkusisko ja Rockyn vaimo. Ensimmäinen elokuva kertoo että Adrian on noin 30-vuotias ja luonteeltaan ujo ja vetäytyvä mistä Paulie ei pidä. Adrian työskenteli lemmikkieläinkaupassa ja piti silmälaseja ja pipoa päässään. Mentyään naimisiin Rockyn kanssa vuonna 1976 Adrian synnytti pojan, jolle annettiin nimeksi Robert ”Rocky” Balboa. Kuudennessa elokuvassa paljastettiin että Adrian kuoli nuorena syöpään vuonna 2002. Rocky ja Adrian olivat 26 vuotta naimisissa ennen Adrianin kuolemaa.


title: Adrian Balboa

text: Elokuvassa Rocky käy säännöllisesti lemmikkieläinkaupassa tapaamassa Adriania ja kertomassa tälle vitsejä. Kiitospäivänä Paulie järjestää Adrianille ja Rockylle sokkotreffit mistä Adrian ei pidä. Pienen riidan jälkeen Adrian suostuu lähtemään Rockyn kanssa ulos. Rocky vie Adrianin luistinradalle ja kotiinsa minä aikana Rocky kertoo Adrianille nyrkkeilyhistoriastaan. Rockyn kotona Adrian ujostuu ja tekee lähtöä mutta Rocky estää häntä lähtemästä rohkaisemalla häntä. Rocky suutelee Adriania ja Adrian vastaa suudelmaan. Adrian aloittaa Rockyn kanssa suhteen, jonka aikana Adrian oppii itsevarmuutta. Rockyn saatua haasteen Apollo Creediltä mestaruusotteluun Adrian uskoo Rockylla olevan hyvät mahdollisuudet. Adrian ostaa Rockylle koiran. Paulien riideltyä Adrianin ja Rockyn kanssa Adrian muuttaa Rockyn luo. Rockyn käytyä katsomassa otteluareenaa hän kertoo Adrianille aikovansa kestää viimeiseen erään asti. Adrian on läsnä ottelussa ja näkee Rockyn nousevan ylös Apollon kanveesi-iskun jälkeen. Viimeisen erän päätyttyä Adrian juoksee Rockyn luo ja sanoo rakastavansa tätä.


title: Adrian Balboa

text: Rockyn päästyä sairaalasta hän kosii Adriania. Häiden jälkeen Rocky ja Adrian muuttavat toiseen asuntoon. Adrian tulee raskaaksi ja he keskustelevat lapsen tulevaisuudesta. Myöhemmin Adrian palaa töihin lemmikkieläinkauppaan Rockyn oltua kyvytön saamaan työpaikkaa itselleen. Rocky on jättänyt nyrkkeilyn Adrianin pyynnöstä, mutta Apollo haastaa Rockyn uusintaotteluun. Apollon pilkattua Rockya televisiossa Rocky ottaa haasteen vastaan. Adrian ei pidä tästä, mikä aiheuttaa Rockylle keskittymisvaikeuksia harjoituksissa. Paulien käytyä huomauttamassa Adrianille asiasta lemmikkieläinkaupassa Adrian suuttuu minkä seurauksena Adrianin synnytys käynnistyy ennenaikaisesti. Synnytyksen seurauksena Adrian joutuu koomaan. Adrianin herätessä koomasta hän kehottaa Rockya voittamaan Apollon mistä Rocky saa taistelutahtonsa takaisin. Adrian seuraa ottelua televisiosta Paulien kanssa kannustaen Rockya. Rockyn voitettua ottelun ja mestaruuden hän kiittää Adriania. Adrian sanoo rakastavansa Rockya.


title: Adrian Balboa

text: Adrian oli mukana kaikissa kymmenessä Rockyn mestaruusottelussa, jotka Rocky voitti. Adrian oli myös läsnä poikansa kanssa näytösottelussa Ukkoshuulta vastaan, joka päättyi tasapeliin. Adrian on myös läsnä tilaisuudessa, jossa Rockyn patsas paljastetaan yleisölle. Rocky ilmoittaa yleisölle päätöksestään lopettaa. Clubber Langin pilkattua Rockya ja Adriania, Rocky päättää hyväksyä Langin haasteen mestaruusotteluun Mickeyn vastustuksista huolimatta. Ottelussa Adrian huomaa Mickeyn saaneen sydänkohtauksen ja ilmoittaa siitä Rockylle. Adrian jää valvomaan Mickeytä Rockyn ottelun ajaksi. Rocky häviää ottelun menetettyään taistelutahtonsa. Adrian osallistuu Rockyn kanssa Mickeyn hautajaisiin. Myöhemmin Adrian lähtee Rockyn ja Apollon kanssa tapaamaan Dukea, joka avustaa Rockyn harjoituksissa. Rockylla on aluksi keskittymisvaikeuksia ja erään epäonnistuneen treenin jälkeen Rocky kertoo Adrianille että häntä ei enää huvita ja että häntä pelottaa. Adrian nuhtelee Rockya minkä jälkeen tämä ymmärtää virheensä ja saa taistelutahtonsa takaisin. Adrian on läsnä Rockyn uusintaottelussa Langiä vastaan minkä Rocky voittaa.


title: Adrian Balboa

text: Elokuvan alussa Adrian on läsnä Paulien syntymäpäiväjuhlissa. Rocky antaa Adrianille hääpäivälahjaksi käärmekellon. Apollon ilmoitettua aikeestaan haastaa Ivan Drago näytösotteluun Adrian ei pidä ajatuksesta. Apollon kuoltua ottelussa Adrian on myöhemmin läsnä Apollon hautajaisissa. Rockyn haastettua Dragon mestaruusotteluun Adrian riitelee Rockyn kanssa sanoen ettei Rocky voi voittaa. Adrian päättää jäädä kotiin Rockyn lähtiessä ottelemaan ja treenaamaan Venäjälle. Myöhemmin Adrian lähtee Rockyn luo Venäjälle ja sanoo tukevansa tätä kaikessa. Adrian on läsnä ottelussa jonka Rocky voittaa tyrmäyksellä.


title: Adrian Balboa

text: Rockyn huomattua saaneensa vamman ottelusta hän sanoo Adrianille lähtevänsä kotiin ja lopettavansa nyrkkeilyn lopullisesti. Adrian riitelee Paulien kanssa tämän tehtyä vahingossa sopimuksen, jonka seurauksena Rocky menettää talonsa ja omaisuutensa. Rocky ja Adrian palaavat Philadelphiaan Rockyn synnyinkapunkiin, jossa Adrian palaa töihin lemmikkieläinkauppaan Rockyn avattua uudelleen Mickeyn nyrkkeilysalin ja alettua treenata Tommy Gunnia. Adrian on läsnä Rockyn ja Tommyn välisessä katutappelussa, jonka Rocky voittaa.


title: Adrian Balboa

text: Adrianin oli alun perin tarkoitus esiintyä elokuvassa mutta hänet kirjoitettiin ulos elokuvasta Stallonen ja Talian erimielisyyksien takia. Elokuvassa Rocky vierailee Adrianin haudalla ja paikoissa, joissa hän kävi yhdessä Adrianin kanssa, minkä aikana nähdään takaumia edellisistä elokuvista. Rocky omistaa ravintolan nimeltä Adrian’s, jonka Rocky on nimennyt Adrianin mukaan. Rocky kertoo lapsuudenystävälleen Marielle Adrianin kuolleen rintasyöpään. Myöhemmin Rockyn oteltua Mason Dixonin kanssa hän vierailee Adrianin haudalla ja kiittää tätä.


title: Charlie Wilson (muusikko)

text: Charles Kent "Charlie" Wilson (s. 29. tammikuuta 1953 Tulsa, Oklahoma) on yhdysvaltalainen R&B -laulaja-lauluntekijä-tuottaja. Hän kuului Gap Bandiin kunnes yhtye jäi eläkkeelle 2010. Hän on naimisissa.Wilson on vieraillut useasti Lähi-idässä esiintymässä sotilaille.


title: Alfit

text: Alfit olivat germaanisen ja skandinaavisen mytologian keijukaisia. Esimerkiksi Eddassa kerrotaan valonkeijuista ("ljósálf"), jotka asuvat pilvien päällä ja loistavat valoa, sekä pimeänkeijuista (døkkálf), jotka ovat pikimustia.


title: Cee Lo Green

text: Cee Lo Green (oikealta nimeltään Thomas DeCarlo Callaway, s. 30. toukokuuta 1974 Atlanta, Georgia) on yhdysvaltalainen Grammy-palkittu laulaja-lauluntekijä, musiikkituottaja ja näyttelijä.


title: Cee Lo Green

text: Cee-Lo aloitti muusikonuransa atlantalaisessa Goodie Mob -ryhmässä, joka kuuluu Dungeon Family -kollektiiviin. Dungeon Familyn kautta Cee-Lo on tehnyt yhteistyötä muun muassa OutKastin kanssa. 2000-luvun alussa hän julkaisi kaksi sooloalbumia. Vuodesta 2004 hän alkoi tehdä yhteistyötä Danger Mousen kanssa. Yhteistyöstä syntynyt duo Gnarls Barkley on julkaissut vuoteen 2011 mennessä kaksi albumia. Ensimmäiseltä albumilta julkaistusta Crazy-singlestä tuli suurmenestys sekä kriitikoiden että yleisön saralla. Vuonna 2010 Cee-Lo julkaisi kolmannen sooloalbuminsa, "The Lady Killerin", jonka Fuck You! -single saavutti suursuosion: single on menestynyt kulta- tai platinalevyn arvoisesti ainakin Yhdysvalloissa, Britanniassa, Australiassa, Kanadassa, Uudessa-Seelannissa ja Tanskassa.


title: Wallander (televisiosarja)

text: Wallander on brittiläinen televisiosarja, joka perustuu ruotsalaisen kirjailijan Henning Mankellin romaaneihin ruotsalaisesta rikospoliisista Kurt Wallanderista. Wallanderia esittää Kenneth Branagh, joka halusi päästä rooliin, koska pitää Wallander-kirjoista.


title: Wallander (televisiosarja)

text: Elokuvat on kuvattu pääasiassa Ruotsissa, Wallanderin kotikaupungissa Ystadissa. Ensimmäiset kolme jaksoa esitettiin Britanniassa BBC:n ykköskanavalla vuonna 2008. Jaksot saivat kriitikoilta positiivisen vastaanoton. Seuraavat kolme jaksoa kuvattiin kesällä ja alkusyksystä 2009 ja esitettiin Britannian televisiossa vuonna 2010.


title: Wallander (televisiosarja)

text: Vuonna 2011 aloitettiin kolmen uuden elokuvan tuotanto. "Riian verikoirat" ja "Ennen routaa" perustuvat Wallander-kirjoihin, niistä on myös ruotsalaiset elokuvaversiot. Kolmas elokuva "Musta syksy" perustuu Wallander-novelliin Haudattu.


title: Wallander (televisiosarja)

text: Näiden jälkeen tehtiin vielä kolme jaksoa, joista yksi perustuu kirjaan "Valkoinen leijona" ja kaksi viimeistä kirjaan "Rauhaton mies".


title: Askivuosi

text: Askivuosi on tapa määrittää, kuinka paljon henkilö on polttanut savukkeita. Se lasketaan kertomalla päivittäin poltettujen askien määrä tupakoinnin kestolla vuosina. Vaihtoehtoisesti voidaan kertoa poltettujen savukkeiden määrä vuosilla ja jakaa tulo kahdellakymmenellä (tupakka-askissa on 20 savuketta). Esimerkiksi yksi askivuosi merkitsee, että henkilö on polttanut askin päivässä vuoden ajan tai, että henkilö on polttanut kaksi askia päivässä puolen vuoden ajan.


title: Askivuosi

text: Askivuosien määrä on läheisessä yhteydessä tupakoinnin riskeihin. Esimerkiksi keuhkosyövän kohdalla sairastumisriski on koholla jo kymmenen askivuoden historialla, mutta suurimmassa vaarassa ovat vähintään 30 askivuotta polttaneet.


title: Edward Sadomba

text: Edward Sadomba (s. 31. elokuuta 1983 Harare, Zimbabwe) on zimbabwelainen jalkapalloilija. Hyökkääjänä pelaava Sadomba edustaa Sudanin pääsarjassa pelaavaa Al-Hilalia.


title: Edward Sadomba

text: Sadomba siirtyi sudanilaiseen Al-Hilalia kaudella 2009 ja on sittemmin ollut joukkueensa johtava maalintekijä. Hän teki avauskaudellaan 16 maalia 30 ottelussa ja juhli kauden päätteeksi Sudanin mestaruutta. Myös kaudella 2010 Sadomba saavutti toistamiseen Sudanin mestaruuden. Kaudella 2011 Al-Hilal eteni aina Afrikan Mestarien liigan välieriin, jossa se lopulta hävisi tunisialaiselle Espérancelle yhteismaalein 3–0. Turnauksen aikana Sadomba teki seitsemän maalia, joilla hän myös voitti Mestarien liigan maalikuninkuuden.


title: Edward Sadomba

text: Sadomba on edustanut Zimbabwea vuodesta 2006 lähtien. Hän on pelannut yhteensä 13 ottelua ja tehny niissä yhden maalin.


title: Todd Howard

text: Todd Howard (s. 25. huhtikuuta 1971 Pennsylvania) on yhdysvaltalainen videopelisuunnittelija, -ohjaaja ja -tuottaja. Hän työskentelee peliohjaajana ja tuottajana Bethesda Softworksilla, jossa hän on osallistunut "The Elder Scrolls" -videopelisarjan sekä "Fallout 3" ja "Fallout 4" -pelien luomiseen.


title: Todd Howard

text: Vuonna 2009 yhdysvaltalainen GamePro-lehti valitsi hänet yhdeksi 20 vaikutusvaltaisimmista pelialan henkilöistä edelliseltä 20 vuodelta. Vuonna 2013 IGN valitsi hänet yhdeksi kaikkien aikojen tärkeimmistä pelintekijöistä.


title: Kolumbianpöllönen

text: Kolumbianpöllönen ("Megascops colombianus" eli "Otus colombianus") on pöllöihin kuuluva lintu. Sitä tavataan Kolumbiassa ja Ecuadorissa.


title: Kolumbianpöllönen

text: Sen elinpiiriä ovat subtrooppiset ja trooppiset kosteat vuoristoseudut ja laidunalueet. Sen uhkana on elinalueiden häviäminen.


title: Great Falls

text: Great Falls voi tarkoittaa muun muassa seuraavia:


title: 4 (Beyoncé Knowlesin albumi)

text: 4 on Beyoncén neljäs studioalbumi. Se julkaistiin 24. kesäkuuta 2011 levymerkillä Columbia Records.


title: 4 (Beyoncé Knowlesin albumi)

text: Albumi ylsi Suomen virallisen listan sijalle 24.


title: Perinnöllinen haimatulehdus

text: Perinnöllinen haimatulehdus on harvinainen perinnöllinen sairaus, jolle tyypillisiä ovat toistuvat akuutit haimatulehdukset. Krooninen haimatulehdus kehittyy noin puolelle potilaista. Haimatulehdukset voivat alkaa milloin tahansa, mutta tyypillisesti ensimmäinen akuutti tulehdus ilmenee elämän ensimmäisten kahden vuosikymmenen aikana.


title: Perinnöllinen haimatulehdus

text: Potilailla voi esiintyä kroonista vatsakipua, ripulia, pahoinvointia, oksentelua, aliravitsemusta ja diabetesta. Sairauteen liittyviä geneettisiä mutaatioita tunnetaan useita, mutta suurimmalla osalla (60–75 %) sairauteen liittyy PRSS1. Joillakin suvuilla, joissa perinnöllinen haimatulehdus kulkee, ei ole yhtäkään tunnettua mutaatiota, joten toistaiseksi löytämättömiä mutaatioita uskotaan esiintyvän osalla potilaista.


title: Perinnöllinen haimatulehdus

text: Perinnölliseen haimatulehdukseen liittyy kohonnut, yli 50-kertainen suhteellinen haimasyöpäriski. Haimasyöpään sairastumisen kumulatiivinen riski 70 vuoden ikään mennessä on 40 %. Keskimääräinen sairastumisikä siihen perinnöllistä haimatulehdusta sairastavilla on arviolta 57 vuotta.


title: House of Deréon

text: House of Deréon on Beyoncé Knowlesin äidin Tina Knowlesin (o.s. Beyincé) oma vaatemerkki. House of Deréon myy laukkuja, kenkiä ja vaatteita. Beyoncé itse on ollut House of Deréonin mallina ja suunnitellut vuonna 2011 raskaana oleville naisille vaatemalliston.


title: Lohipato

text: Lohipato eli kalapato (myös käyt. nimeä apaja) oli yleisesti kalastuksessa käytetty pyytämismenetelmä 1700-1900-luvuille asti.


title: Lohipato

text: Lohipato oli jokeen asennettu pyydys, joka rakennettiin puoleenväliin asti jokea tai koko joen levyiseksi. Kalapadon rakennus aloitetaan A-kirjainta muistuttavalla kuoritulla puurakenteella, joka oli valmistettu yleensä mänty- tai kuusipuusta. Rakenteessa A-kirjaimen vaakaviivaa muistuttava osa ylitti rakenteen n. 1 m. Tämän ylittävän osan kohdalle rakennettiin kulkusilta, jota pitkin pyytäjät pystyivät liikkumaan kokiessaan pyydyksiä. Kulkusilta tehtiin laudasta tai samasta materiaalista kuin pysty rakenteet. Kun rakenteet ja kulkusillat oli asetettu jokeen, alkoi pato-osan rakennus. A-rakenteiden väliin, jotka oli asetettu jokeen n. 1-2 m välein, asetettiin sulkuaidat. Aita oli koottu kahden vaakapuun väliin asetetuilla pystypuilla, joiden välistä vesi pääsi läpi. Rakenne esti suurten kalojen, kuten lohien läpipääsyn. Sulkuaitojen väliin jätettiin aukkoja, joiden kohdalle asetettiin pyyntirysiä. Niiden molemmilla sivuilla oli nostopuut, joiden avulla pyydykset koettiin nostamalla ne ylös. Lisäksi padon yläosaan asetettiin kiviä painoksi, ettei virta veisi rakennelmia mukanaan. Padosta löytyi useita muunnelmia paikkakunnan tai tekijöiden mukaan. Myös kovat virtapaikat asettivat padon rakenteelle erityisiä lisärakenteita. Virtaisimmista paikoista saatettiin jättää sulkuportit pois. Niihin asetettiin rysiä tiheämpään ja pyydykset saatettiin käydä kokemassa veneen avulla. Veneitä varten piti rakentaa myös erityisiä puomipuita, joista veneen apumies saattoi ottaa kiinni. Pato purettiin syksyllä, kevään jäidenlähdön vuoksi.


title: Lohipato

text: Höyrylaivojen ja dieselmoottorin keksimisen jälkeen alkoi patoamiskalastaminen vähentyä troolikalastuksen myötä. Syynä oli mm. edellisten kalastusmenetelmien tehostumisen myötä saaliin väheneminen joissa. Nykyään kalapatoja käytetään lähinnä Pohjois-Suomessa nahkiaisen sekä vähäisessä määrin myös lohen ja siian pyynnissä. Käytetyt rakenteet ovat 5-20 metriin pitkiä. Nahkiaisrysiä ja -mertoja käytetään perinteiseen tapaan, mutta lohen ja siian pyynnissä käytetään verkkoja, jotka on sijoitettu useimmiten padon päähän virran suuntaisesti. Tarkoituksena on silloin pyydystää kaloja, jotka lepäävät padon muodostamassa kosteessa. Kalojen ohjaamiseen voidaan käyttää myös aitaverkkoa, joka on sijoitettu rannan ja padon väliin. Koko joen ylittävä patoaminen on nykyisin kielletty.


title: Dash (vaatemerkki)

text:
D-A-S-H (Dash) on Kardashianin siskosten Kourtneyn, Khloèn ja Kimin vaatemerkki. Dash-nimi tulee heidän sukunimestään KarDASHian. DASHissa myydään vaatteita, kenkiä, laukkuja..
DASH myymälöitä on kolme, Los Angelesissa, Miamissa ja New Yorkissa.


title: Joutsan kirkko

text: Joutsan kirkko on Joutsassa sijaitseva kirkkorakennus, se on vuonna 1860 itsenäistyneen Joutsan seurakunnan ensimmäinen kirkko. Kirkko on hirsistä rakennettu, tyypiltään sisäviisteinen tasavartinen ristikirkko. Se on rakennettu nykyisessä Sastamalassa sijaitsevaa Kiikan kirkkoa varten laadittujen piirustusten pohjalta. Joutsan kirkon rakensi ruoveteläinen Heikki Juhonpoika Salo. Salo oli ollut kirkonrakentaja Mats Åkergrenin avustajana monilla kirkkotyömailla, Kiikan kirkkokin on Åkergrenin rakentama.


title: Joutsan kirkko

text: Joutsan kirkkoa varten oli hankitty piirustukset jo vuonna 1793, mutta rakennushanke viivästyi. Hankituista suunnitelmista luovuttiin ja kirkon rakennustyöt aloitettiin vuonna 1811 Kiikan kirkon piirustusten pohjalta. Kirkko valmistui 1813. Kirkko on sisäviisteinen ristikirkko, jonka päällä on 12-kulmainen attika, matala lisäkerros, ja sen päällä vielä kahdeksankulmainen lyhty. Kirkon alkuperäinen vesikatto oli lautakatto. Sakaroiden päissä olevat eteiset ovat lautarakenteiset, ne on lisätty vuonna 1857 tehdyssä korjauksessa, silloin lisättiin myös puolipyöreät ikkunat, jotka antavat valoa lehtereille ja eteisiin. Samassa korjauksessa lautakatto korvattiin paanukatolla. Vuonna 2004 attikaan muutettiin peltikatto.


title: Joutsan kirkko

text: Kirkon seinät ovat hirsipinnalla ja sisätilat ovat jokseenkin koristelemattomat. Sakaroiden sisäkatot ovat tynnyriholvin muotoiset, ristikeskuksessa on korkea kupoli. Länsilehteri uudistettiin vuonna 1879, koska kirkkoon hankittiin 9-äänikertaiset urut. Urkulehterin kaiteeksi rakennettiin balustradikaide. Kirkko sai lämmityskaminat vuonna 1911.


title: Joutsan kirkko

text: Vuonna 1938 kirkon sisätiloissa tehtiin laajoja muutoksia, suunnitelmat teki arkkitehti Ilmari Launis. Lämmityskaminat vaihdettiin keskuslämmitykseen ja kirkko sai sähkövalaistuksen. Molemmat sivulehterit poistettiin ja urkulehterille tehtiin toinen portaikko, lehteri kaiteineen uudistettiin muutenkin uusia urkuja varten. Uudet 22-äänikertaiset urut teki Kangasalan Urkutehdas. Kirkon penkit ja niiden fasadit uusittiin ja penkkijärjestystä muutettiin siten, että ristikäytävä sulkeutui. Sisävärityssuunnitelman laati taidemaalari Urho Lehtinen.


title: Joutsan kirkko

text: Katoton saarnastuoli on alkuperäinen. Sitä oltiin hyvää vauhtia uusimassa vuoden 1938 korjaustöiden yhteydessä, Launiksen suunnittelema uusi saarnastuoli oli jo rakennettukin. Sen sijaan, että Rakennushallitus olisi antanut hyväksyntänsä, se ja Muinaistieteellinen toimikunta kielsivätkin vaihdon ja niin vanha saarnastuoli jäi paikoilleen, lähes ainoana alkuperäisenä sisustusrakenteena koko kirkossa. Kirkon alkuperäinen alttaritaulu siirrettiin kellotapulin alakerrassa olevaan museoon. Vanhat kehykset jäivät ja niihin kiinnitettiin Santeri Salokiven maalaus "Kristus ristillä". Alttaritaulu on konservoitu 1998.


title: Joutsan kirkko

text: Vuonna 1969 penkkijärjestys muutettiin takaisin vuoden 1938 korjausta edeltäneeseen muotoon eli ristikäytävä aukaistiin. Myös kirkon sisätiloja maalattiin.


title: Joutsan kirkko

text: Seuraava laajempi korjaus oli vuonna 1998, korjauksen suunnitteli arkkitehti Jaakko Merenmies. Kirkon lattia lämpöeristettiin ja penkkeihin tuli sähkölämmitys. Urkulehteriltä poistettiin toinen portaikko, kirkkon rakennettiin inva-WC ja morsiushuone. Sakastista irrotettiin väliseinällä erillinen työtila. Kuoria laajennettiin poistamalla muutamia penkkirivejä ja uusimalla alttarikehä. Kirkon sisätiloja maalattiin ja kultauksia uusittiin.


title: Joutsan kirkko

text: Kirkon urut peruskorjattiin vuonna 2003, ne ovat nyt sähköpneumaattiset ja äänikerrat ovat vuoden 1938 mukaiset. Urkuihin asennettiin digitaalista tallennusta käyttävä muistiosa, Setzer-laite. Urkujen soittopöytä oli ennen lehterin keskellä, se siirrettiin toiseen reunaan.


title: Joutsan kirkko

text: Vuonna 1820 valmistuneen kellotapulin rakensi Eerik Jaakonpoika Leppänen. Tapuli on niin sanottua keskisuomalaista tyyppiä. Ylin osa on kahdeksankulmainen, muut nelikulmaisia. Aiemmin hautausmaan porttihuoneena olleeseen alakerrokseen on sisustettu kirkkomuseo, jossa on joitakin kirkosta pois siirrettyjä esineitä.


title: Joutsan kirkko

text: Kuntaliitosten johdosta Joutsan seurakunnassa muitakin kirkkoja, Leivonmäen kirkko, kesäkirkkona toimiva Luhangan kirkko, Luhangan talvikirkko ja Tammijärven kyläkirkko.


title: Lohipato (täsmennyssivu)

text: Lohipato voi viitata seuraaviin paikkoihin ja asioihin:


title: Levykalat

text: Levykalat ("Drepaneidae", joskus myös virheellisesti "Drepanidae") on ahvenkaloihin kuuluva kalaheimo. Heimon lajeja tavataan kaakkoisella Atlantilla ja Indipasifisella merialueella.


title: Levykalat

text: Levykalojen heimoon kuuluu kolme lajia yhdessä suvussa. Lajit ovat pilkkulevykala ("Drepane punctata"), "Drepane africana" ja "Drepane longimana". Pilkkulevykala ja "D. longimana" saattavat olla synonyymisiä eli olla sama laji. Kooltaan kalat kasvavat noin 45–50 cm pitkiksi. Ruumis on muodoltaan hyvin korkea ja litteä. Selkä- ja peräevät ovat melko pitkät. Rintaevät ovat levykaloilla hyvin pitkät ja muodoltaan sirppimäiset. Rintaevät ovat pienehköt. Levykalalajit voivat työntää leukojaan ulospäin, jolloin suusta muodostuu putkimainen. Kalojen suomut ovat pienikoiset ja väriltään hopeanharmaat ja osa suomuista voi olla tummempia ja muodostaa pilkkuja ja raitoja.


title: Levykalat

text: Levykaloja tavataan Afrikan länsirannikolta Atlantista ja indopasifisen merialueen länsiosista. Ne elävät tyypillisesti matalissa vesissä sekä hiekka- että mutapohjaisilla alueilla että riutoilla. Lajien ravintoa ovat pienet selkärangattomat eläimet, kuten madot ja äyriäiset. Eräitä levykalalajeja kalastetaan trooleilla.


title: Peurasuo

text: Peurasuo on Oulussa sijaitseva myöhäiskivikautinen löydös.


title: Peurasuo

text: Oulun Lapinkankaalta Peurasuon alueelta on löydetty Oulun yliopiston kaivauksissa 1997 kivikautista asutusta ja esineistöä. Alue sijaitsee Metelimäestä noin 1 km pohjoiseen. Löydös ajoittuu noin 2050 eaa., joka lasketaan ajanjaksoltaan myöhäisneoliittiseksi kivikaudeksi. Mittausten mukaan alueella sijaitsi tuolloin merenranta.


title: Peurasuo

text: Esineistö koostui pääasiassa kiviveitsistä ja kaapimista. Alueelta löytyi myös siimanpaino, joka viittaa kalastukseen. Asuinrakennuksista löytyi painanteita sekä tulisijoissa käytettyjä palaneita kiviä. Asuinpainanteen mitaksi on laskettu 11x24 m. Tutkimuksessa on päädytty oletukseen, että asumukset muistuttivat metsäsaamelaisten hirsikotaa. Katteena on todennäköisesti käytetty koivun tuohta ja eristekerroksena turvetta. Kyseiset kaivauksissa löytyneet materiaalit voivat liittyä myös lattian eristykseen. Eläinten nahkojen käytöstä katteena ei löydy viitteitä. Kaivauksessa on loydetty, myös ihmisten ravintona käytettyjä eläinten luujäännöksiä.


title: American Woman

text: American Woman on alun perin kanadalaisen The Guess Who -yhtyeen kirjoittama ja esittämä kappale vuodelta 1970. Samannimisellä albumilla ilmestynyt kappale julkaistiin myös singlenä, jolloin se nousi Yhdysvaltain Billboard Hot 100 -listan kärkeen kolmen viikon ajaksi.


title: American Woman

text: Yhdysvaltalaislaulaja Lenny Kravitz julkaisi kappaleesta oman versionsa vuoden 1998 albumillaan "5". The Guess Who ja Kravitz esittivät kappaleen yhdessä vuoden 2000 MuchMusic Video Awardseissa Torontossa.


title: American Woman

text: Kappaleen kirjoittivat yhteistyössä The Guess Whon jäsenet Randy Bachman, Burton Cummings, Garry Peterson ja Jim Kale. Kalen mukaan laulu syntyi vahingossa ja spontaanisti, kun yhtye saapui myöhässä Ontariossa järjesteyn kaksiosaisen keikkansa jälkimmäiseen osaan. Puhdistaakseen yleisössä vallitsevaa kireää ilmapiiriä, yhtye alkoi soittaa yksinkertaista riffiä, johon solisti Cummings tuli mukaan improvisoiden "American Woman, stay away from me!". Yhtye piti lopputuloksesta. Vuonna 1969 kappale esitettiin Seattle Pop Festival -tapahtumassa 150 000 katsojan edessä. Yleisön reaktio oli positiivinen, vaikka se ei tuntenut kappaletta.


title: American Woman

text: ”American Woman” ilmestyi singlenä maaliskuussa 1970 B-puolenaan ”No Sugar Tonight”. Se nousi Yhdysvaltain Billboard Hot 100 -listan ykköseksi kolmen viikon ajaksi pysyen listalla kaikkiaan 15 viikkoa. Kappale ylsi kymmenen kärkeen myös Alankomaissa, Sveitsissä ja Itävallassa. Menestyksen lisäksi kappale aiheutti kiistaa, sillä sitä väitettiin niin sovinistiseksi kuin amerikkalaisvastaiseksikin. Jim Kale on kiistänyt kappaleen olevan kumpaakaan. Kun The Guess Who vuonna 1970 pääsi Valkoiseen taloon esiintymään presidentti Richard Nixonille, ”American Womania” ei soitettu sanoitustensa vuoksi.


title: American Woman

text: Kappaleen albumiversion alussa on noin minuutin mittainen akustinen intro, joka lyhyemmästä singleversiosta on leikattu pois.


title: American Woman

text: Kitaristi Randy Bachman on kertonut, että kappaleen kitarasoundi syntyi, kun hän ylikuormitti esivahvistimen samalla, kun normaali äänenvoimakkuus oli laskettu hiljaiselle. Tämä luo tavallista ”likaisemman”, ja hieman sellomaisen äänimaailman. Bachman erosi yhtyeestä pian singlen julkaisun jälkeen, koska hänen uskonnollinen vakaumuksensa oli ristiriidassa yhtyeen elämäntyylin kanssa. Bachmanin eron myötä The Guess Who ei päässyt Yhdysvaltain-kiertueelle silloin, kun se olisi ollut erityisen kannattavaa. Tämän myötä yhtye menetti merkittävät tulot.


title: American Woman

text: Myöhemmin alkuperäistä The Guess Whon versiota ”American Womanista” on muun muassa käytetty elokuvissa "Sähköputkimies" ja "American Beauty" sekä lukuisissa televisiomainoksissa.


title: American Woman

text:
A-puoli
B-puoli


title: Lost Odyssey

text: Lost Odyssey () on Mistwalkerin ja feelplussan kehittämä roolipeli, jonka Microsoft Game Studios julkaisi Xbox 360 -konsolille. Pelaaja ohjaa Kaimia, joka on tuhat vuotta elänyt mies, jolla ei ole muistoja menneisyydestään. Peli sijoittuu maailmaan, joka lähestyy taikaan pohjautuvaa teollista vallankumousta. Kaim kamppailee muistojensa palautumisen ja niiden aiheuttaman tuskan kanssa.


title: Lost Odyssey

text: "Lost Odysseyn" tuotti Hironobu Sakaguchi, joka on luonut myös kuuluisan "Final Fantasy "-pelisarjan. Lost Odyssey on hänen kolmas projektinsa Square Enixiltä lähdön jälkeen. Edelliset projektit olivat "" ja "Blue Dragon".


title: Lost Odyssey

text: "Lost Odyssey" käyttää perinteistä vuoropohjaista taistelusysteemiä, jollainen on monissa muissakin japanilaisissa roolipeleissä, kuten esimerkiksi vanhemmissa "Final Fantasy "-peleissä. Pelaaja voi liikuttaa hahmoja maailmankartalla kylien ja muiden erilaisten alueiden välillä. Myöhemmin pelaaja voi tutkia maailmaa vapaammin ohjaten maailmankartalla liikkuvia laivoja. Kaupungeissa pelaaja voi parantaa ryhmänsä elämäpisteitä nukkumalla majataloissa, ostaa ja myydä tavaraa erilaisissa kaupoissa ja tallentaa pelin tallennuspisteillä. Joitakin alueita tutkiessaan pelaaja joutuu satunnaisesti taisteluun vihollisia vastaan.


title: Lost Odyssey

text: Taistelujärjestelmä ottaa huomioon toimien valmisteluun menevän ajan. Esineiden käyttö tapahtuu heti, normaalit perushyökkäykset tehdään samalla vuorolla, mutta taikojen ja erikoistaitojen käyttö voi viivästyttää hahmon vuoroa useiden vuorojen ajan riippuen hahmon nopeudesta. Vuorot voivat myös viivästyä, mikäli hahmon kimppuun hyökätään. Pelaajalla on mahdollisuus peruuttaa hahmon toiminto joka vuorolla, mikäli sen tekemiseen menee useampi vuoro.


title: Lost Odyssey

text: Perushyökkäyksiin kuuluu tähtäyskehäjärjestelmä, joka käyttää erilaisia hahmolle laitettavia sormuksia lisäten perushylkkäykseen erilaisia efektejä. Hahmon hyökätessä ruudulle ilmestyy kaksi samankeskeistä sormusta ja pelaajan pitää saada nämä sormukset päällekkäin. Peli arvostelee pelaajan suorituksen kolmella arvosanalla ("Täydellinen", "Hyvä", "Huono"), mikä vaikuttaa lisätyn efektin tehokkuuteen. Pelaaja voi rakentaa erilaisia sormuksia keräämistään komponenteista ja niitä voi päivittää tarkempiin tai parempiin versioihin. Kehittyneempiä sormuksia voi tehdä yhdistämällä kaksi tai useampi sormus yhdeksi sormukseksi NPC-hahmon avulla.


title: Lost Odyssey

text: Taistelussa sekä pelaajan että vihollisen ryhmä on jaettu kahteen riviin. Maksimissaan viisi pelaajahahmoa voi osallistua taisteluun samanaikaisesti. Taistelun alussa eturivissä olevat hahmot toimivat suojamuurina takarivin hahmoja vasten tehdyille hyökkäyksille, vähentäen hyökkäysten tehoa. Muurin teho riippuu edessä olevien hahmojen yhteenlasketuista elämäpisteistä. Eturivin ottaessa vahinkoa, muuri heikkenee ja sitä voi parantaa ainoastaan eräiden taikojen ja taitojen avulla. Muurin hävitessä kokonaan, takarivillä ei ole suojaa ja täten se ottaa täyden vahingon vastaan hyökkäyksistä. Tämä pelimekaniikka koskee myös vihollisryhmiä.


title: Lost Odyssey

text: Pelaajahahmoja on kahta eri tyyppiä. "Kuolevaiset" saavat taitoja hahmotasojen mukana, mutta voivat saada lisätaitoja erilaisia asusteita päällä pitäessään. "Kuolemattomat" eivät osaa mitään taitoja pelin alussa, mutta oppivat taitoja linkittäytymällä kuolevaisen hahmon kanssa. Tällöin molempien hahmojen ollessa taistelussa mukana, kuolematon hahmo saa taitopisteitä taitoon ja kun taitopisteitä on tarpeeksi, niin hahmo oppii taidon pysyvästi. Kuolemattomat voivat myös oppia taitoja varusteista samalla tavalla, hieman Final Fantasy IX:n taitopistejärjestelmän tapaan. Kun taito on opittu, pelaaja voi laittaa sen taitopaikkaan. Jokaisella hahmolla on aluksi 3 taitopaikkaa, mutta niiden määrää voi kasvattaa "Slot Seed" -esineillä ja tietyillä taidoilla. Mikäli kuolemattoman hahmon kestopisteet menevät nollaan taistelussa, kuolemattomat virkoavat muutaman vuoron kuluttua. Mikäli kuitenkin kaikki ryhmän hahmot ovat tyrmättyjä, peli päättyy.


title: Lost Odyssey

text: Pelin taikajärjestelmä perustuu neljään taikaluokkaan: mustaan, missä on pääsääntöisesti elementtihyökkäyksiä ja negatiivisia statusmuunnoksia; valkoiseen, jossa on pääsääntöisesti parannus- ja suojaustaikoja; henki, tilasto-muutoksiin, statusmuutoksiin ja ei-elementtitaikuus; ja yhdistelmätaikuus, mikä yhdistää kaksi jo opittua taikaa yhdeksi taiaksi. Taikoakseen pelaajan pitää ensin löytää taika taikakirjaan ja sen jälkeen käytettävä taikaa hahmolla, jolla on tarvittava taikataito riittävällä tasolla.


title: Lost Odyssey

text: Pelin ääniraidan voi vaihtaa japaniksi, englanniksi, saksaksi, ranskaksi tai italiaksi. Pelin tekstitykset ovat aina englanniksi ja ne on tehty englanninkielisen ääninäyttelyn pohjalta. Täten tekstitys ei vastaa aina muiden ääniratojen käännöstä.


title: Lost Odyssey

text: "Lost Odyssey" sijoittuu maailmaan, missä taikaan pohjautuva teollinen vallankumous on tapahtumassa. Vaikka taikaenergia oli olemassa kaikissa elävissä olennoissa aikaisemmin, se tuli äkkiä paljon voimakkaammaksi 30 vuotta ennen pelin alkua. Tämän takia se on vaikuttanut yhteiskuntaan paljon, "taikamoottoreiksi" kutsuttujen laitteiden valjastaessa tätä voimaa esimerkiksi valaistuksen, autojen, kommunikaation ja robottien voimanlähteeksi. Aikaisemmin ainoastaan harvat pystyivät käyttämään taikaa, mutta taito on levinnyt laajemmalle pelin alkuvaiheessa. Tämän kehityksen seurauksena kuitenkin kaksi valtiota ovat kehittäneet uusia voimakkaampia joukkotuhoaseita: Gohtzan kuningaskunta ja Uhran tasavalta, joka oli aikaisemmin monarkia. Uhra rakentaa Grand Staffia, mikä on jättiläismäinen taikamoottori, samalla kun voimakkaasti teollistunut Gohtza tutkii omalta osaltaan taian käyttöä. Kolmas valtio Vapaa merivaltio Numara, pysyy eristäytyneenä ja puolueettomana, vaikkakin se on joutumassa kaaokseen paikallisen kenraalin yrittäessä vallankaappausta. Uhran on sodassa Khentin kanssa, mikä lähettää joukkonsa Wohlin ylängölle ratkaisevaan taisteluun pelin alussa.


title: Lost Odyssey

text: Taivaalta putoavan meteorin tuhotessa suurimman osan Uhran ja Khentin joukoista, Kaim liittyy Sethin ja Jansenin mukaan tutkimusmatkalla Grand Staffiin Uhran valtuuston pyynnöstä. Grand Staffilla Numaran tiedustelijat pidättävät ryhmän ja vievät heidät Numaraan, jossa he tapaavat kuningatar Mingin, joka on myös kuolematon, joka on menettänyt muistinsa. Kuningatar antaa kulkea vapaasti Numarassa, jossa Kaim tapaa lapsenlapsensa Mackin ja Cooken, jotka liittyvät ryhmään äitinsä kuoleman jälkeen.


title: Lost Odyssey

text: Lopulta Numaraan saapuu uutisia Uhrasta, jossa Uhran valtuuston jäsen Gongora, joka on myös kuolematon, on suostutellut Toltenin muuttamaan Uhran takaisin kuningaskunnaksi ja valmistautumaan sotaan. Kenraali Kakanas käyttää mahdollisuuttaan hyväksi ja kaappaa Numarassa vallan kuningatar Mingiltä, joka joutuu pakenemaan maasta Kaimin ja muiden mukana valtion vihollisena. Ryhmä matkustaa Gohtzan valtiota kohden tavoitteenaan pyytää apua sen kuninkaalta. Matkalla ryhmään liittyy Kaimin vaimo, Sarah Sisulart, joka on ollut lumottuna vanhan noidan kartanossa.


title: Lost Odyssey

text: Saavuttuaan Gohtzaan Kaim ja Sarah järjestävät rauhanneuvottelut junaan Gohtzan kuninkaan, kuningatar Mingin ja Toltenin kesken. Kaim ja Sarah joutuvat kuitenkin lähtemään Cooken ja Mackin perään, jotka varastivat junan lähteäkseen etsimään kuolleen äitinsä henkeä, mikä jättää Sethin ja Jansenin neuvotteluun. Neuvottelun aikana Gongora käynnistää Grand Staffin ja jäädyttää koko valtion. Kaim ja Sarah löytävät Cooken ja Mackin, mutta joutuvat eroamaan heistä Gongoran rajun hyökkäyksen takia. Kaim ja Sarahin juna joutuu onnettomuuteen, samalla kun Cooke ja Mack jäävät harhailemaan rautatielle hyytävään kylmyyteen. Ming ja Jansen pelastavat lapset myöhemmin ja myöhemmin nelikko pelastaa myös Kaimin ja Sarahin. Uhrassa Tolten kuulee, että Gongora on julistanut Toltenin kuolleeksi ja on täten kaapannut valtaistuimen itselleen. Tolten liittyy Sethin matkaan, joka haluaa vapauttaa poikansa Sedin. Sed liittyy ryhmään ja hänellä on Nautilus-niminen sukellusvene, jonka he kaappaavat takaisin Uhralta. Koko ryhmä kokoontuu myöhemmin Gohtzassa.


title: Lost Odyssey

text: Kuolemattomat keskustelevat ja heidän muistinsa alkaa palautua. Tällöin he tajuavat, että he ovat itse asiassa rinnakkaistodellisuudesta olevia seuraajia. Gongoran päiväkirja selittää, että aika-avaruuden eron takia 1000 vuotta kuolevaisten maailmassa vastaa 1 vuotta kuolemattomien maailmassa.


title: Lost Odyssey

text: Saatuaan muistinsa takaisin, ryhmä matkustaa Grand Staffille. He tajuavat, että Gongora yrittää tuhota Grand Staffin avulla reitin maailmojen välillä, tuhota muut kuolemattomat ja täten tehdä itsestään voittamattoman. Ryhmä kohtaa Gongoran peilihallissa, mikä on ainao paikka missä kuolemattomat voivat kuolla. Kuolevaiset auttavat estämällä peilien voiman kuolemattomien taistellessa Gongoraa vastaan, mutta heidän voimansa ovat yhtä vahvat. Kuolevaisten jouutessa jumiin omaan suojaansa kerättyään liikaa voimaa peileistä, Seth raahaa Gongoran peilien läpi, jolloin Kaim tuhoaa peilin ja täten estää Gongoran paluun ikinä.


title: Lost Odyssey

text:
Epilogissa, Mingin ja Toltenin johtamat valtion yhdistävät voimansa rakentaakseen yhteiskunnan uusiksi ja monarkia palautetaan Uhrassa. Ming ja Jansen menevät naimisiin Kaimin ja Sarahin asettuessa aloilleen ja kasvattaessa Cookea ja Mackia kaikkien tietäessä Sethin pystyessä tarkkailemaan heidän onnellista loppuaan.
"Lost Odyssey"n "Tuhannen vuoden unet" kirjoitti palkintoja voittanut japanilainen novellisti Kiyoshi Shigematsu, joka työskenteli suoraan pelin tuottajan Hironobu Sakaguchin kanssa Kaimin taustatarinan kanssa, Sakaguchin kirjoittaessa pelin päätarinan yksin. Jay Rubin, joka on tunnettu Harvardin professori, käänsi novellit englanniksi. Rubinin oli ensin kielteinen projektia kohti, sillä hän ei halunnut "lisätä maailmassa tarjolla olevan järjettömän väkivallan määrää", hän pyöri puheensa ja suostui projektiin, luettuaan materiaalin ja huomattuaan materiaalin pasifitisen luonteen ja sen taidokkaan kuvauksen.


title: Lost Odyssey

text: Japanilainen manga-taiteilija Takehiko Inoue johti pelin taiteellista tiimiä, kuuluisan pelisäveltäjä Nobuo Uematsu säveltäessä pelin musiikit. Mistwalker kehitti pelin yhteistyössä Feelplussan kanssa, joka on Microsoftin tytäryhtiö, joka luotiin pelkästään Mistwalkerin auttamiseksi. Feelplussan noin 40 työntekijää ovat olleet aikaisemmin Nautilusen/Sacnothin kehittäjiä, jotka ovat tulleet tunnetuiksi kulttisuosikki "Shadow Hearts "-pelisarjasta. (Sacnothin lakkautus ilmoitettiin virallisesti 2007) Entisiä Squaren työntekijöitä oli myös mukana projektissa.


title: Lost Odyssey

text: Feelplussan presidentti Ray Nakazato ylisti Shigematsua "erittäin hyvästä" tarinankerronnasta ja hahmo- ja olentotutoantotiimiä korkealaatuisen materiaalin tuotannosta ilman viivytyksiä. Pelin luominen sujui mutkattomasti, koska tiimillä oli kokemusta genrestä. Nakazaton mielestä kehitystyössä olisi voitu tehdä asioita paremmin. Isolla tiimillä aloittaminen aiheutti asioiden muuttumista ennen julkaisua. Kolme erillistä tiimiä, jotka loivat taistelu-, seikkailu- ja välinäytöskomponentit törmäsivät erilaisiin ongelmiin yhdistäessään töitään. Vähän käytetyttyjen ympäristön osien luomiseen käytettiin paljon aikaa ja vaivaa, mikä johti ajan ja rahan tuhlaukseen.


title: Lost Odyssey

text: Peli tulee neljällä kaksikerroksisella DVD-levyllä, mikä on enemmän kuin mikään muu Xbox 360 -peli tähän mennessä. Peli oli myös ensimmäinen RPG, mikä kehitettiin käyttäen Unreal Engine 3.0:aa, mikä mahdollisti pelin kehitystyön aloittamisen ennen kuin Xbox 360 oltiin julkaistu, mutta kehitystiimillä oli ongelmia pysyä pelimoottorin toistuvien päivitysten mukana. Lisäksi tiimillä oli vaikeuksia lukea pelimoottorin käyttöohjeita. tämä aiheutti peliin teknisiä ongelmia, kuten esimerkiksi pitkät latausruudut.


title: Lost Odyssey

text: Pelattava demoversio pelistä esiteltiin vuoden 2006 Tokyo Game Showssa ja se tuli Famitsun marraskuun numeron mukana.


title: Lost Odyssey

text: 11. heinäkuuta 2007 Lost Odysseyn englanninkielinen tailleri näytettiin E3-messuilla.


title: Lost Odyssey

text: Peter Mooren ja Microsoftin E3-tiedotustilaisuuden mukaan "Lost Odyssey"n piti olla kaupoissa maailmanlaajuisesti vuoden 2007 jouluun mennessä, mutta se myöhästyi ja julkaistiin lopulta helmikuussa 2008.


title: Lost Odyssey

text: 19. marraskuuta 2007 pidetyssä "Blue Dragon/Lost Odyssey "-konsertissa ilmoitettiin, että peli oli valmis ja että se julkaistaan Japanissa aikataulun mukaisesti 6. joulukuuta 2007.


title: Lost Odyssey

text: Pelin paketointiongelmat aiheuttivat valituksia kuluttajilta. Pelin koon takia peli toimitettiin neljällä levyllä ja Japanissa ja Australissa peli tuli normaalia isommassa paketissa, missä oli kaksi levykeskiötä levyjä varten. Yhdysvalloissa ja Euroopassa taas ensimmäiset kolme levyä olivat yhdessä levykeskiössä ja neljäs levy tuli paketoituna paperikoteloon. Kuluttajat olivat huolissaan, että tämä saattaisi johtaa naarmuttuviin levyihin.


title: Lost Odyssey

text: Toinen ongelma paketoinnissa oli se, että neljänteen levyyn tuli paperipaketista kuituja, jotka tekivät levystä toimimattoman. Internetissä on kehitetty erilaisia menetelmiä kuitujen poistamiseksi levystä.


title: Lost Odyssey

text: 25. huhtikuuta 2008 ensimmäinen lisäsisältö amerikkalaiselle versiolle julkaistiin niille, jotka ennakkotilasivat pelin, vaikkakin se oli ilmainen japanissa. Lisäsisältö sisälsi mahdollisuuden oppia "Weapon Guard 2" -taidon ja uuden unen nimeltään "Samii tarinankertoja".


title: Lost Odyssey

text: Toisessa lisäsisällössä "Triple Bonus Pack"issa tuli toinen uni nimeltään "Vanhan sotilaan perintö", kuten myös "Killer Machine" -sormus ja mahdollisuus katsoa jo nähtyjä välinäytöksiä uudelleen.


title: Lost Odyssey

text: 25. toukokuuta 2008 julkaistiin kolmas lisäsisältöpaketti "Dungeon Pack: Seeker of the Deep!". Sen mukana tuli uusi luolasto "Experimental Staff Remains". Luolastossa on uusia esineitä ja hirviöitä, joita voi löytää pelkästään tästä luolastosta. Lisäsisällön mukana tulee myös 6 uutta saavutusta, joiden arvo on 100 pelaajapistettä.


title: Lost Odyssey

text: Pelin musiikkiraidan sävelsi Nobuo Uematsu. Kappaleen "Kaette Kuru, Kitto..." lauloi japanilainen pop-bändi FLIP FLAP, ja kappaleet "What You Are" ja "Eclipse of Time" lauloi Sheena Easton. "Eclipse of Time"n harppuversion sävelsi Hiroyuki Nakayama, "Kaette Kuru, Kitto..."n pianoversion säveltäjän ollessa Satoshi Henmi. Hiroyuki Nakayama ja Satoshi Henmi sävelsivät yhdessä "What You Are"n kitaraversion. Musiikkiraidan julkaisi japanilainen levy-yhtiö Aniplex 23. tammikuuta 2008.


title: Lost Odyssey

text: "Lost Odyssey" myi 40 000 kappaletta Japanissa julkaisupäivänä, mikä on noin 50 % kaupoissa olleista kopioista. Vuodewn 2007 loppuunmennessä peli oli myynyt 91 177 kappaletta Japanissa "Famitsun" mukaan. Peli myi huomattavasti paremmin lännessä; NPD:n arvion mukaan "Lost Odyssey" oli julkaisukuukaudellaan seitsemänneksi myydyin peli, myyden 203 000 kappaletta julkaisukuukautenaan helmikuuna Pohjois-Amerikassa. Tammikuuhun 2009 mennessä peli on myynyt noin 348 000 kopiota Yhdysvalloissa NPD Groupin mukaan.


title: Lost Odyssey

text: "Famitsu" antoi pelille arvosanan 36/40, kaikkien neljän kriitikon antaessa pelille ysin. Tämä on yhden pisteen vähemmän kuin Mistwalkerin debyyttipelille Blue Dragonille annettu pistemäärä 37/40. Samoin kuin Blue Dragon, Lost Odyssey sai sekalaisen vastaanoton länsimaisilta kriitikoilta.


title: Lost Odyssey

text: Monien mielestä Lost Odysseyn ongelmana oli sen tarkoituksella vanhanaikainen pelimekaniikka, erityisesti perinteinen taistelujärjestelmä, minkä monet kriitikot sanoivat olevan tylsä ja päivettynyt. Myös pelin satunnaistaisteluista ei pidetty, osittain pitkien latausaikojen takia. RPGFanin mielestä tarina ja pelimekaniikka olivat molemmat "ylikäytettyjä, epäinspiroituja ja tylsiä", mutta arvostelija piti Kiyoshi Shigematsu kirjoittamista unista, jotka olivat "erästä rikkainta, eniten tunnelatautunutta tarinankerrontaa, mitä on nähty roolipeleissä tähän mennessä".


title: Lost Odyssey

text: Kriitikkojen mielipiteet jakautuivat tarinasta; jotkut, kuten GameSpy kutsuivat tarinaa ja hahmoja "häpeilemättömästi kopioiduiksi". "GamePro"-lehti oli samaa mieltä ja julisti, että päätarina ei ollut erityisen mukaansatempaava, vaikkakin se mainitsi, että monissa sivujuonissa oli tunnearvoa. Toisaalta, "Game Informer"-lehden mielestä tarina oli "yksi mukaansatempaavimmista tarinoista Xbox 360:lla". GameSpot kehui "Lost Odyssey"n "lumoavaa hahmokaartia" ja hahmonkehitystä. GameTrailers sanoi, "mikä erottaa "Lost Odyssey"n muista, on sen syvällisesti liikuttava tarina, joka asettaa tunteellisen painopisteen sen hahmoille." IGN:n mielestä sormustenrakennussysteemi, kuolemattomat hahmot ja taitojärjestelmä antoi pelin muuten perinteiselle taistelujärjestelmälle raikkaan tuulahduksen ja 1UP.com kehui "ajoitettua napinpainallus" -puolta taisteluissa, sanoen, että se tekee niistä "enemmän osallistuttavia, kuin luulisit".


title: Lost Odyssey

text: Kriitikoiden vaihtelevista mielipiteistä muilla alueilla huolimatta, pelin grafiikat ja korkeat tuotantoarvot ovat keränneet yhtenäistä arvostusta, vaikkakin latausajat ja kuvanpäivitysnopeuden heittelyt ollaan mainittu melkein aina. On kuitenkin tullut ilmi, että jotkin pelin kopiot, joita arvostelijat käyttivät olivat latausajoiltaan pidempiä kuin kauppaversio. GameSpot muutti arvosteluaan 19. helmikuuta 2008 tältä osin, mutta ei vaihtanut alkuperäistä arvosanaa.


title: Lost Odyssey

text: 21. marraskuuta 2007 julkaistiin peliin pohjautuva kirja, jossa on suurin osa (31/33) pelin unista kirjamuodossa. Kirjan nimi on ja sen on kirjoittanut Kiyoshi Shigematsu.


title: Krytron

text: Krytron on kylmäkatodinen kaasutäytteinen elektroniputki. Sitä käytetään sovelluksissa joissa tarvitaan erittäin nopeita kytkentäaikoja, kuten esimerkiksi ydinaseissa. Krytron on jokseenkin samankaltainen thyratronin kanssa, ja se on eräs EG&G -yhtiön ensimmäisiä keksintöjä. Sprytron on kuten krytron, mutta siinä käytetään täytekaasun sijasta tyhjiötä. Sitä käytetään sovelluksissa, joissa runsas ionisoiva säteily saattaisi aiheuttaa krytronin laukeamisen itsestään.


title: Krytron

text: Krytronia ohjataan muiden tyypillisten elektroniputkien hehkutuksesta poiketen kipinäpurkauksella, jolloin se pystyy käsittelemään useita kilovoltteja ja useiden kiloampeerien virtapiikkejä. Krytron kehitettiin alun perin ohjattavasta kipinäväliputkesta ja thyratronista.


title: Krytron

text: Krytroneiden sisältämä kaasu on joko vetyä, jalokaasua (yleensä kryptonia) tai niin sanottua Penning-kaasua (esimerkiksi kryptonin ja neonin sekoitus).


title: Krytron

text: Krytronissa on neljä elektrodia. Kaksi niistä ovat elektroniputkille tyypilliset anodi ja katodi. Putkessa on myös niin sanottu elossapitoelektrodi (keep alive) eli ionisointielektrodi sijoitettuna katodin lähelle. Ionisointielektrodiin johdetaan matala positiivinen jännite, joka johtaa kaasun ionisoitumiseen katodilla. Anodille johdetaan suurjännite, mutta putki alkaa johtaa vasta kun hilalle johdetaan positiivinen jännitepulssi. Sytyttyään krytron pystyy johtamaan suuren määrän sähköenergiaa.


title: Krytron

text: Ohjaushila on yleensä kääritty anodin päälle, lukuun ottamatta pientä aukkoa hilan päällä.


title: Krytron

text: Joskus ionisointielektrodi voidaan korvata hyvin pienellä määrällä radioaktiivista materiaalia (yleensä alle 5 mikrocurieta nikkeli-63:a) joka emittoi beetahiukkasia ja näin auttaa putkea ionisoitumaan. Määrä on niin pieni ettei sillä ole haitallisia säteilyvaikutuksia.


title: Krytron

text: Krytronia voidaan käyttää nopeutensa takia imploosioperiaatteisten ydinaseiden laukaisimissa, joten tiettyjen krytronmallien tuotanto ja vienti on tarkasti säädeltyä. Krytronit joiden huippuanodijännitteen nimellisarvo on 2,5 kV tai enemmän, ja huippuanodivirran nimellisarvo on 100 A tai enemmän ja anodin viiveaika on 10 μs tai alle, ovat erityisen sopivia ydinasekäyttöön ja siksi kuuluvat EU:n luetteloon kaksikäyttötuotteiden valvonnasta.


title: Mistwalker

text: Mistwalker Corporation () on japanilainen videopelistudio, jonka perusti Hironobu Sakaguchi (susoitun Final Fantasy -pelisarjan luoja) vuonna 2004, Microsoftin rahallisella tuella. Logolle ja nimelle haettiin tavaramerkki vuonna 2001. Yhtiön kotipaikka on Honolulu, Havaiji. Mistwalker on Red Entertainmentin ja Armor Projectin tapaan yhteistyökehittäjä, joka ulkoistaa kehitystyön muille yhtiölle (mm. Artoon ja feelplus), keskittyen yksinomaan tarinaan, musiikkiin ja kehitysprosessin yleiseen valvontaan pelinkehityksessä. Nobuo Uematsu, joka tunnetaan työstään Final Fantasy -pelisarjan parissa, on säveltänyt musiikin kaikkiin (paitsi yhteen) Mistwalkerin peliin.


title: Mistwalker

text: Sakaguchi on studion presidentti ja Kensuke Tanaka, PlayOnline-palvelun tuottaja, on varapresidentti.


title: Alex Arnold

text: Alex Arnold (s. 1992) on brittiläinen näyttelijä. Hän on tullut tunnetuksi "Skins – liekeissä" -televisiosarjasta, jossa hän esittää metallimusiikkia kuuntelevaa keskiluokkaista nuorta Richard ”Rich” Hardbeckia. Arnold on esiintynyt myös Cloud Control -yhtyeen videossa nimeltä ”Dead Cloud”.


title: Sebastian de Souza

text: Sebastian de Souza (s. 19. huhtikuuta 1992) on englantilainen näyttelijä. Hänet tunnetaan roolistaan Matty Levanina televisiosarjassa "Skins – liekeissä". Hän aloitti näyttelemisen 11-vuotiaana teatterissa. Hän on esiintynyt myös Alfonso Aragonialaisen roolissa televisiosarjassa "Borgiat, maan ja taivaan valtiaat".


title: Laya Lewis

text: Laya Lewis (s. 1992) on Skins – liekeissä -televisiosarjasta tunnetuksi tullut näyttelijä. Hän näytteli Skins – liekeissä -sarjassa Liviä. Lewis asuu Bristolissa.


title: Pekka Ihalmo

text: Pekka Ihalmo on helsinkiläinen biokemian tohtori, joka on toiminut tutkijana muun muassa Helsingin yliopistossa ja Folkhälsanin tutkimuskeskuksessa. Hän on julkaissut munuaissairauksien mekanismeihin ja biologisiin lääkkeisiin liittyviä tieteellisiä artikkeleita. Tällä hetkellä hän työskentelee lääketeollisuudessa .


title: Budapestin historia

text: Budapestin historia kertoo nykyisen Budapestin alueen historiasta roomalaisajasta nykypäivään.


title: Budapestin historia

text: Nykyisen Budapestin seutua asuttivat ensin kelttiläiset, kunnes roomalaiset perustivat alueelle ensin linnoituksen ja sitten Aquincumin kaupungin. Unkarilaiset saapuivat alueelle 800-luvun lopulla, ja yksi Unkarin kuningaskunnan ensimmäisistä kaupungeista kehittyi nykyisen Óbudan alueelle. Óbudan kehitys pysähtyi kuitenkin mongolien hyökkäykseen 1241–1242, ja mongolien vetäydyttyä Béla IV perusti Budan kaupungin nykyiselle Linnavuorelle. 1400-luvulla Buda ja Pest nousivat Unkarin tärkeimmiksi kaupungeiksi. Kuningas Matiaksen aikana Buda oli Alppien pohjoispuolisen renessanssin keskus.


title: Budapestin historia

text: Turkkilaiset valtasivat Budan vuonna 1541. Kaupunki oli turkkilaisten hallussa 140 vuotta, kunnes ristiretkeläisarmeija valtasi sen syyskuussa 1686. Unkari joutui Habsburgien valtaan. 1700-luvulla Unkarin hallinto- ja kulttuurikeskus oli Pozsony (Bratislava), kunnes tärkeimmät virastot siirrettiin Budaan vuonna 1785.


title: Budapestin historia

text: 1800-luvun reformikaudella Budan ja Pestin välille rakennettiin ensimmäinen pysyvä silta, ja Pestissä käynnistettiin monia suuria julkisia rakennushankkeita. Vuoden 1872 lopussa Buda, Pest ja Óbuda yhdistettiin yhdeksi kaupungiksi, joka sai nimen Budapest. Yhdistämisen jälkeen kaupunki alkoi kasvaa ja väkiluku nousi nopeasti. Kauppa ja teollisuus lähtivät nousuun ja tehtaita perustettiin. Budapestin nykyinen kaupunkikuva on peräisin tältä ”kulta-ajalta”, joka päättyi ensimmäiseen maailmansotaan.


title: Budapestin historia

text:
Toisen maailmansodan loppuvaiheessa Budapestissä käytiin ankaria taisteluita. Kolme neljäsosaa rakennuksista tuhoutui tai vaurioitui vakavasti ja 20 000 siviiliä sai surmansa. Sodan jälkeen Unkari kuului Neuvostoliiton etupiiriin. Vuonna 1950 muodostettiin ”Suur-Budapest”, kun kaupungin alueeseen liitettiin useita ympäristön kyliä ja kaupunkeja. Unkarin kansannousun aikana 1956 venäläiset panssarijoukot hyökkäsivät Budapestiin kahdesti, ja kaupungista pakeni ulkomaille 92 000 ihmistä.
Kesäkuussa 1989 noin 250 000 ihmistä osallistui Budapestissä Imre Nagyn ja muiden kansannousun uhrien muistotilaisuuksiin. Sosialistista järjestelmää vaadittiin ottamaan vastuu tapahtuneista vääryyksistä ja oikeudenloukkauksista. Keväällä 1990 järjestettiin ensimmäiset vapaat vaalit, ja viimeiset neuvostojoukot vetäytyivät Unkarista kesäkuussa 1991. Tie markkinatalouteen ei ole kuitenkaan ollut helppo, ja ajoittain väkivaltaisetkin mielenosoitukset ovat olleet yleinen näky Budapestin kaduilla. Vuoden 2006 protestien aikaan kaupungissa oli laajoja mellakoita ja mielenosoittajat valtasivat televisiotalon.


title: Budapestin historia

text: "Pääartikkeli Aquincum"


title: Budapestin historia

text: Nykyisen Budapestin seudulle saapui kelttiläisiä heimoja 200-luvulla eaa. Yksi näistä heimoista oli eraviskit, joiden linnoitus ja tärkein asumus (oppidum) sijaitsi Gellértinvuorella.. Vuoteen 89 mennessä roomalaiset perustivat alueelle Aquincumin linnoituksen, ja siitä tuli Ala-Pannonian provinssin pääkaupunki vuonna 106. Toistuvien barbaarien hyökkäysten takia roomalaiset hylkäsivät kaupungin 400-luvun alussa.


title: Budapestin historia

text: Unkarilaiset saapuivat maahan 800-luvun lopulla ja varmistivat hallintansa myös Tonavan länsipuolella vuonna 907. Seitsemästä unkarilaisheimosta viisi asettui nykyisen Budapestin alueelle ja kaksi tärkeintä päällikköä, Árpád ja Kurszán, perustivat tukikohtansa sinne. Unkarin kuningaskunta syntyi, kun Tapani Pyhä kääntyi kristinuskoon ja hänet kruunattiin Unkarin kuninkaaksi joko joulupäivänä vuonna 1000 tai uutena vuonna 1001. Kuningaskunnan hallintokeskukset, Esztergom ja Székesfehérvár, sekä nykyisen Budapestin alueella sijainnut Óbuda kehittyivät Unkarin ensimmäisiksi kaupungeiksi, sillä niiden kautta kulkivat myös ulkomaankaupan reitit. Pestiin rakennettiin ensimmäinen kirkko vuonna 1046, ja kapinallisten surmaama piispa Gellért haudattiin sinne.


title: Budapestin historia

text: Béla III:n (vallassa 1172–1196) hallituskaupunki oli vielä Esztergomissa, mutta vuonna 1198 kuningas Imre muutti uuteen palatsiin Óbudaan. Silloin Óbudasta tuli käytännössä maan hallinnollinen keskus. Sen kehitys pysähtyi kuitenkin mongolien hyökkäykseen 1241–1242. Mongolien vetäydyttyä Béla IV perusti Budan kaupungin nykyiselle Linnavuorelle. Kukkula sopi hyvin linnoitettavaksi ja sieltä voi kontrolloida Tonavan liikennettä. Tästä lähtien 1800-luvulle saakka nykyisen Budapestin alueella oli kolme kaupunkia, Buda, Pest ja Óbuda.


title: Budapestin historia

text: 1400-luvun alussa kuningas Sigismund rakensi kuninkaanlinnan Linnavuoren eteläkärkeen. Buda ja Pest nousivat Unkarin tärkeimmiksi kaupungeiksi. Ne olivat vapaita kuninkaan kaupunkeja, joilla oli täydellinen itsehallinto ja oikeus lähettää edustaja valtiopäiville. Kuningas Matiaksen aikana Buda oli Alppien pohjoispuolisen renessanssin keskus, ja Matiaksen kirjasto oli hienoin käsikirjoituskokoelma Italian ulkopuolella.


title: Budapestin historia

text: Turkkilaiset valtasivat Budan ensimmäisen kerran Mohácsin taistelun jälkeen vuonna 1526, mutta miehittivät sen pysyvästi vasta 1541. Turkkilaisten miehityksen aikana Budan kaupunki kärsi pahoin. Kirkoista tehtiin moskeijoita ja kuninkaanlinnaa käytettiin ruutivarastona. Vuoden 1683 Wienin piirityksen jälkeen keisari Leopold päätti karkottaa turkkilaiset Unkarista. Paavi Innocentius XI organisoi kansainvälisen ristiretkeläisarmeijan, joka valtasi Budan kahden kuukauden piirityksen jälkeen syyskuussa 1686.


title: Budapestin historia

text: 1700-luvulla Unkarin poliittisen ja hallinnollisen elämän sekä kulttuurin keskus ei ollut Buda vaan lähempänä Wieniä sijaitseva Pozsony (Bratislava). Pozsony toimi eräänlaisena Unkarin pääkaupunkina, kunnes tärkeimmät virastot siirrettiin Budaan vuonna 1785. Vuonna 1790 Unkarin kruunu tuotiin Wienistä suuren kansallisen innostuksen vallassa takaisin Budaan. Samalla valtiopäivät määräsivät, että kruunua on säilytettävä Budassa ja se saataisiin viedä sieltä pois vain ilmeisen vaaran uhatessa.


title: Budapestin historia

text: 1800-luvulla liberalismi ja sosiaaliset reformit saivat kannattajia etenkin Pestin aristokraattien joukosta. Yksi heistä oli kreivi István Széchenyi, joka pani muun muassa alulle kiinteän sillan rakentamisen Budan ja Pestin välille. Hän ymmärsi myös Tonavan säätelyn merkityksen sekä kaupan ja keinokastelun että turvallisuuden kannalta. Vuoden 1838 tulvassa kolme neljäsosaa Pestistä oli tuhoutunut ja noin 150 ihmistä hukkui. Széchenyin ketjusilta rakennettiin Tonavan yli vuosina 1842–1849. Tällä reformikaudella erityisesti Pestissä käynnistettiin monia suuria julkisia rakennushankkeita, kuten Kansallisteatteri, Tiedeakatemia ja Kansallismuseo. Unkarin ensimmäinen rautatie rakennettiin Pestin ja Vácin välille 1846.


title: Budapestin historia

text: Vuonna 1848 vallankumousaalto pyyhkäisi Euroopan yli. Lajos Kossuth vaati feodalismin loppua, ja nuoret radikaalit laativat Kahdentoista kohdan ohjelman, jossa vaadittiin radikaaleja uudistuksia, kuten Unkarin oman hallituksen perustamista, vuosittain Pestissä kokoontuvia valtiopäiviä, kansalliskaartia ja maaorjuuden poistamista. Runoilija Sándor Petőfi luki 15.3. runonsa "Nemzeti Dal" (Kansallislaulu) Kansallismuseon portailla. Syyskuussa 1848 syttyi vallankumoussota. Itävallan keisarin joukot miehittivät Budan ja Pestin, mutta unkarilaiset valloittivat ne takaisin keväällä 1849. Sitä ennen keisarin tykistö oli ampunut hajalle Pestin rannan palatsit ja virastotalot. Elokuussa 1849 unkarilaiset antautuivat. Unkarilaisten sotavankien piti rakentaa Gellértinvuorelle Sitadelli, linnake, jonka tarkoitus oli korostaa keisarin ylivaltaa ja varoittaa unkarilaisia ryhtymästä uudelleen kapinaan.


title: Budapestin historia

text: Keisari Frans Joosef allekirjoitti 22.12.1872 asetuksen, jolla Buda, Pest ja Óbuda yhdistettiin yhdeksi kaupungiksi nimeltään Budapest. Siitä käynnistyi Budapestin "kulta-aika", taloudellinen, kulttuurinen ja intellektuaalinen kehitys, jota kaupunki ei ole kokenut sen jälkeen. Kauppa ja teollisuus lähtivät nousuun ja tehtaita perustettiin. Vuosisadan vaihteessa Budapest oli maailman johtava myllykeskus, ja Csepelsaarelle muodostui Unkarin merkittävin teollisuuskeskus, jossa valmistettiin mm. aseita kaksoisvaltakunnan armeijalle. Suurimmat tehtaat syntyivät metalliteollisuuden, laivan- ja koneenrakennuksen ja sähkötekniikan aloille. Suurin oli Ganzin sähkötekniikan tehdas, missä oli vuosisadan vaihteessa 1 200 työntekijää.


title: Budapestin historia

text: Budapestin väkiluku nousi nopeasti; Euroopassa ainoastaan Berliinin kasvuvauhti oli nopeampi. Kaupungista kasvoi myös koko itäisen Keski-Euroopan merkittävin finanssikeskus. Kaupunkiin muutti eri kansallisuuksia, etenkin juutalaisia, joita oli vuosisadan vaihteessa jo noin 23 prosenttia väestöstä. Kaupungin liepeille syntyi kurjia vuokraslummeja, ja monet ihmiset elivät kerjäämällä ja hyväntekeväisyyden varassa. 1900-luvun vaihteessa Budapest oli väkiluvultaan Euroopan kuudenneksi suurin kaupunki.


title: Budapestin historia

text: Budapestin nykyinen kaupunkikuva, kuten suuret bulevardit ja kertaustyyliset rakennukset, on peräisin yhdistymisen jälkeiseltä kulta-ajalta. Aikakauden huipentuma oli Millennium, kuusi kuukautta kestänyt maailmannäyttely, joka järjestettiin vuonna 1896 unkarilaisten maahantulon 1000-vuotisjuhlan kunniaksi. Millenniumin kunniaksi Pestiin rakennettiin Sankarien aukio, joka on tehty Wienin Heldenplatzin mallin mukaan ja jota koristavat Unkarin hallitsijoiden patsaat. Linnavuorella paljastettiin Tapani Pyhän ratsastajapatsas.


title: Budapestin historia

text: Kulta-aika päättyi ensimmäiseen maailmansotaan, joka syttyi heinäkuussa 1914. Syksyllä 1918 Budapestissa syntyi työläisten ja kotiutettujen sotilaiden mielenosoituksia, ja vallankumouksellinen mieliala levisi myös kaupunkiin sijoitetuissa sotilasyksiköissä. Marraskuun 16. päivä kansallisneuvosto julisti Unkarin itsenäiseksi tasavallaksi, ja tammikuussa 1919 se valitsi Mihály Károlyin presidentiksi. Károlyi joutui kuitenkin luovuttamaan jo maaliskuussa hallitustehtävät vallankumoukselliselle sotilasneuvostolle, joka julisti Unkarin neuvostotasavallaksi. Neuvostovalta sortui, kun Romanian joukot valtasivat Budapestin elokuussa. Marraskuussa 1919 unkarilaiset Kansallisen armeijan joukot marssivat kaupunkiin amiraali Miklós Horthyn johdolla. Maaliskuun 1. päivänä 1920 parlamentti valitsi Horthyn Unkarin valtionhoitajaksi käyttämään kuninkaalle kuuluvia oikeuksia.


title: Budapestin historia

text: Trianonin sopimuksen jälkeen Unkari menetti paljon alueitaan, ja Budapest täyttyi pakolaisista, jotka tulivat Romaniaan, Tšekkoslovakiaan ja Jugoslaviaan liitetyiltä alueilta. Työttömyys paheni nopeasti ja talous oli lamassa. Luovutetuilta alueilta tuli yli 300 000 paluumuuttajaa, joiden joukossa oli paljon entisiä virkamiehiä, opettajia ja sotilaita.


title: Budapestin historia

text: Toisessa maailmansodassa Unkari ajautui Natsi-Saksan liittolaiseksi. Kun Horthy yritti neuvotella erillisrauhasta, saksalaiset miehittivät Unkarin 19. maaliskuuta 1944. Unkarin juutalaisia alettiin kuljettaa keskitysleirille heti saksalaismiehityksen alettua. Budapestin juutalaiset säästyivät kuitenkin vielä tässä vaiheessa, kun Horthy määräsi Unkarin armeijan miehittämään rautatieasemat ja keskeytti kuljetukset muun muassa paavin ja presidentti Rooseveltin vetoomuksesta. Lokakuussa 1944 saksalaiset pakottivat Horthyn nimittämään Ferenc Szálasin, fasistisen nuoliristi-puolueen johtajan, pääministeriksi. Nuoliristin noustua valtaan Budapestissa murhattiin tuhansia juutalaisia, ja työkykyiset lähetettiin marraskuussa 1944 kuolemanmarssille rakentamaan panssariesteitä Wienin edustalle.


title: Budapestin historia

text: Lokakuun 1944 lopussa puna-armeija uhkasi jo Budapestin esikaupunkeja. Kaupunkia pommitettiin rankasti, etenkin Linnavuorta ja Pestin pohjois- ja itäosia, missä oli sotatarviketehtaita. Kaupungista käytiin ankaria, viikkokausia kestäneitä taisteluita tammi-helmikuussa 1945. Venäläiset valtasivat Pestin tammikuun 18. päivä, ja saksalaiset vetäytyivät Budan puolelle ja räjäyttivät Tonavan sillat. Venäläiset saivat Budan vallattua vasta 13. helmikuuta. Taistelussa sai surmansa noin 20 000 siviiliä. Taistelujen tauottua kolme neljäsosaa kaupungin asuintaloista, historiallisista rakennuksista ja kirkoista oli tuhoutunut tai vakavasti vaurioitunut. Sodan jälkeisten sekasortoisten olojen ja kesän 1945 huonon sään vuoksi Unkarissa syntyi talvella 1945–1946 nälänhätä. Tilanne oli pahin Budapestissa, missä lapsikuolleisuus kohosi 40 prosenttiin.


title: Budapestin historia

text: Vuonna 1948 Mátyás Rákosi aloitti tuotantovälineiden kansallistamisen ja maan kestämättömän nopean teollistamisen maatalouden kustannuksella. Vakoilijoiden ja tiedonantajien verkosto paljasti "luokkavihollisia", joita kuulusteltiin salaisen poliisin ÁVO:n (vuodesta 1949 ÁVH:n) päämajassa. Rakennuksessa toimii nykyään Terrorin talo -niminen museo. On arvioitu, että jossain vaiheessa tällä aikakaudella neljäsosa Budapestin aikuisväestöstä joutui oikeustoimien tai poliisikuulustelun kohteeksi. Kaupungissa vallitsi asuntopula, minkä helpottamiseksi Budapestista siirrettiin pakolla väkeä maaseudulle. Yhteensä sieltä karkotettiin arviolta 20 000 ihmistä.


title: Budapestin historia

text: Vuonna 1950 muodostettiin ”Suur-Budapest”, kun Budapestin alueeseen liitettiin 16 kylää ja 7 kaupunkia. Kaupungin osa-alueiden määrä nousi 14:stä 22:een, pinta-ala lähes kaksinkertaistui ja väkiluku nousi 60 prosenttia. Liitoksen tavoitteet olivat poliittiset: sen tarkoituksena oli saavuttaa ”oikea” suhde älymystön, työläisten ja talonpoikien välillä ja taata kommunisteille voitto seuraavissa vaaleissa. Kaupunkiin liitettyjä alueita alettiin kehittää suunnitellusti vasta 1960-luvulla.


title: Budapestin historia

text: Unkarin kansannousu alkoi Budapestissä 23. lokakuuta 1956. Mielenosoittajat huusivat neuvostovastaisia iskulauseita ja vaativat Imre Nagya pääministeriksi. Stalinin patsas kaadettiin ja sahattiin palasiksi. Sisäministeriön turvallisuusjoukot ampuivat väkijoukkoa, joka oli kokoontunut Unkarin radion toimitalon eteen, ja hetkessä Budapest oli kapinassa. Taistelut kestivät koko yön. Kaupunkiin komennettiin venäläisiä panssariosastoja lähialueen varuskunnista, mutta panssarivaunut eivät saaneet kapeita katuja hallintaansa ilman jalkaväen tukea ja niitä heitettiin parvekkeilta ja ikkunoista polttopulloilla. Venäläiset vetäytyivät leveämmille puistokaduille ja ampuivat tykkitulta asuinrakennuksiin, joissa olettivat sala-ampujien piileksivän, ja aiheuttivat näin suuria tuhoja ja runsaasti siviiliuhreja.


title: Budapestin historia

text: 25. lokakuuta Nagy muodosti uuden hallituksen, mutta se ei saanut tilannetta hallintaansa. Unkarin armeijan yksiköt siirtyivät joko vallankumouksellisten puolelle tai julistautuivat puolueettomiksi. Budapestin Kiliánin varuskunnasta tuli vastarinnan keskus, ja sen ympäristössä käytiin ankaria taisteluita. Hallitus julisti tulitauon, ja Nagy ilmoitti sekä venäläisten joukkojen vetäytymisestä että salaisen poliisin lakkauttamisesta. Venäläiset lupasivatkin vetäytyä Budapestista 30. lokakuuta. Samana päivänä vallankumoukselliset valtasivat Unkarin Työväenpuolueen päämajan. Rakennusta suojanneet puoluevirkailijat ja turvallisuuspalvelun miehet antautuivat mutta joutuivat lynkatuiksi. Muuallakin kaupungissa salaisen poliisin miehiä jahdattiin ja hakattiin kuoliaiksi.


title: Budapestin historia

text: János Kádár muodosti Szolnokissa uuden hallituksen 4. marraskuuta, ja samana aamuna puna-armeijan panssarivaunut hyökkäsivät Budapestiin. Katutaistelut loppuivat varsin pian, vaikka hajanaista vastarintaa esiintyikin useiden päivien, jopa viikkojen ajan. Budapestissä vastarinta jatkui pisimpään Csepelsaarella, jonka venäläiset saivat kunnolla hallintaansa vasta 11. marraskuuta. Luodinreikiä ja sirpaleiden jälkiä voi nähdä yhä Pestin vanhemmissa osissa. Kansannousun aikana ja sen jälkeen kaupungista pakeni ulkomaille 92 000 ihmistä.


title: Budapestin historia

text: János Kádár onnistui selviämään valtataistelusta ja alkoi kehittää Unkariin markkinasosialismia. 1970-luvulla Unkari oli huomattavasti muita neuvostoblokin valtioita edellä elintasossa, liikkumisen vapaudessa ja mahdollisuudessa kritisoida hallitusta. Vaikka monista tuotteista olikin pulaa, suurimmalla osalla ihmisistä oli siedettävä elintaso. Unkari pyrki luomaan myös suhteita länsivaltoihin. Yhtenä osoituksena siitä Yhdysvaltain ulkoministeri Cyrus Vance saapui Budapestiin tammikuussa 1978 ja palautti Pyhän Tapanin kruunun, joka oli jäänyt sodan jälkeen amerikkalaisten käsiin.


title: Budapestin historia

text: Unkarin tilanne alkoi kuitenkin paheta 1980-luvulla, eikä Kádárin gulassikommunismi selvinnyt sellaisista ongelmista kuin työttömyydestä, inflaatiosta ja ulkomaisesta lainasta. Toukokuussa 1988 Kádár pakotettiin eroamaan, ja hän kuoli seuraanvana vuonna. Kesällä ja syksyllä 1988 maahan perustettiin uusia puolueita ja vanhat herätettiin henkiin. Tammikuussa 1989 Imre Pozsgay ilmoitti, että vuoden 1956 tapahtumat olivat olleet "kansannousu" eikä "vastavallankumous", kuten hallitus oli aina väittänyt. Kesäkuussa 1989 noin 250 000 ihmistä osallistui Budapestissä Imre Nagyn ja muiden kansannousun uhrien muistotilaisuuksiin. Sankarien aukiolla järjestettiin näyttävä surujuhla, jossa sosialistista järjestelmää vaadittiin ottamaan vastuu tapahtuneista vääryyksistä ja oikeudenloukkauksista.


title: Budapestin historia

text: Keväällä 1990 järjestettiin ensimmäiset vapaat vaalit, ja viimeiset neuvostojoukot vetäytyivät Unkarista kesäkuussa 1991. Budapestissä sellaiset kadunnimet kuin Lenin körút ja Marx tér jäivät historiaan, ja "sankarityöläisten" ja "kunnioitettujen johtajien" patsaat siirrettiin sosialistis-realistiseen Patsaspuistoon. Tie markkinatalouteen ei ole kuitenkaan ollut helppo, ja ajoittain väkivaltaisetkin mielenosoitukset ovat olleet yleinen näky Budapestin kadulla. Radikaali oikeistolais-nationalistinen puolue Jobbik ja sen univormuihin pukeutunut sotilaallinen siipi Magyar Gárda (Unkarin kaarti) ovat olleet monien mielenosoitusten ja mellakoiden keskipisteessä. Esimerkiksi vuoden 2006 protestien aikaan kaupungissa oli laajoja mellakoita ja mielenosoittajat valtasivat televisiotalon.


title: Big Sean

text:
Sean Michael Anderson (s. 25. maaliskuuta 1988 Santa Monica, Kalifornia) eli
Big Sean on yhdysvaltalainen hip hop -artisti. Hänen debyyttialbuminsa "Finally Famous" julkaistiin kesäkuussa 2011.


title: Big Sean

text: Big Seanin debyyttialbumi "Finally Famous" julkaistiin Yhdysvalloissa 28. kesäkuuta 2011. Se nousi Yhdysvaltain Billboard 200 -listan kolmannelle sijalle myyden 87 000 kappaletta julkaisuviikollaan. Kanadalaisella Canadian Albums Chart -listalla sijoitus oli vasta 20. sija. Albumin ensimmäinen single "My Last" julkaistiin 1. maaliskuuta 2011. Singlellä vierailee R&B-laulaja Chris Brown ja sen on tuottanut No I.D.. Single ylsi sijalle 30 Billboard Hot 100 -listalla. Billboard Rap Songs listalla sijoitus oli puolestaan ensimmäinen sija. "My Last" myi Yhdysvalloissa myös kultaa. Albumin toinen single "Marvin & Chardonnay" julkaistiin 12. heinäkuuta 2011. Kappaleella vierailevat Kanye West ja Roscoe Dash. "Marvin & Chardonnay" oli Billboard Hot 100 -listalla vasta sijalla 32. Albumin kolmantena singlenä julkaistiin kappaleen "Dance (A$$)" remixversio, jolla vierailee Nicki Minaj. Single oli parhaimmillaan 20. sijalla Billboard Hot 100 -listalla.


title: Big Sean

text: Big Sean seurusteli laulajatar Ariana Granden kanssa lokakuusta 2014 huhtikuuhun 2015.


title: Jääkiekko nuorten talviolympialaisissa 2012

text: Jääkiekossa kilpailtiin nuorten talviolympialaisissa 2012 13.–22. tammikuuta. Varsinaisen turnauksen ohella järjestettiin jääkiekon yksilötaitokilpailut. Kisapaikkana ol Innsbruckin "Tiroler Wasserkraft Arena".


text: Kussakin joukkueessa saa olla 17 urheilijaa. Poikien pitää olla vuonna 1996 syntyneitä ja tyttöjen vuonna 1994 syntyneitä.


text:
Jääkiekkoturnaus koostui poikien ja tyttöjen sarjoista, joista kumpaankin osallistui viisi joukkuetta. Kisojen järjestäjämaana Itävalta sai osallistua molempiin sarjoihin. Loput kahdeksan joukkuetta hyväksyttiin turnaukseen miesten ja naisten maajoukkueiden yhteenlaskettujen rankingpisteiden perusteella niin, että kukin maa on sai lähettää kisoihin vain yhden joukkueen. Kärkimaat saivat ensin valita (järjestyksessä Kanada, Suomi, Ruotsi, Venäjä ja USA), osallistuvatko poikien vai tyttöjen sarjaan, ja loput osallistujamaat päätyivät siihen sarjaan, jossa oli vielä tilaa.
Yksilötaitoja miteltiin poikien ja tyttöjen sarjoissa kuudella osa-alueella:Yksilötaitokilpailuihin saivat järjestäjämaa Itävallan lisäksi lähettää edustajansa sellaiset maat, joiden poika- tai tyttöjoukkue ei päässyt varsinaiseen turnaukseen. Näiden maiden kansallisten esikarsintojen voittajat pääsivät Suomessa Vierumäellä heinäkuussa 2011 järjestettyyn maailmankarsintaan, jossa kisapaikka oli tarjolla 15 pojalle ja tytölle. Itse kisoihin osallistui lopulta 16 poikaa ja 15 tyttöä.


text: Yksilötaitokilpailujen alkukilpailu järjestettiin 16. tammikuuta, ja 19. tammikuuta järjestettyyn loppukilpailuun selvisi kummankin sarjan kahdeksan parasta.


title: Kalliopäästäinen

text: Kalliopäästäinen ("Sorex dispar") on Appalakkien vuoristossa elävä pienikokoinen päästäislaji. Vaikeapääsyisen elinympäristönsä vuoksi sen käyttäytymisestä ja kannan koosta tiedetään hyvin vähän. Nisäkäsnimistötoimikunta ehdotti lajin uudeksi suomenkieliseksi nimeksi "pitkähäntäpäästäistä".


title: Kalliopäästäinen

text: Kalliopäästäinen on 4,5–10 senttimetrin pituinen ja painaa 4–6 grammaa. Sillä on pitkä kuono, pienet silmät sekä pitkä ja paksu häntä, jonka pituus on 2,5–8 senttimetriä. Kalliopäästäisen turkki on tummanharmaa ja vatsapuolelta hivenen vaaleampi kuin selkäpuolelta. Hampaat ovat terävät ja usein tahraiset.


title: Kalliopäästäinen

text: Kalliopäästäinen ja sen lähisukulainen nokipäästäinen ("Sorex fumeus") sekoitetaan usein toisiinsa. Ne muistuttavat ulkomuodoltaan suuresti toisiaan ja elävät osittain samoilla alueilla. Kalliopäästäinen on kuitenkin ruumiinrakenteeltaan hoikempi, ja sillä on pitempi häntä.


title: Kalliopäästäinen

text: Kalliopäästäistä tavataan Appalakkien vuoristossa Pohjois-Amerikan itäosissa. Sen levinneisyysalue ulottuu pohjoisessa Nova Scotiaan ja New Brunswickiin ja etelässä Tennesseen itäosiin ja Pohjois-Carolinaan.


title: Kalliopäästäinen

text: Gaspén niemimaalla elävä gaspenpäästäinen ("Sorex gaspensis") on läheistä sukua kalliopäästäiselle ja se luokitellaan toisinaan samaan lajiin kuuluvaksi.


title: Kalliopäästäinen

text: Kalliopäästäinen on sopeutunut elämään hyvin erilaisissa korkeuksissa ja kasvillisuusvyöhykkeillä. Se viihtyy kuitenkin parhaiten vuoristojen vyörysorakerrostumissa ja louhikoissa, yleensä viileänkosteissa lehti- ja sekametsissä ja vuoristopurojen läheisyydessä. Se voi elää myös keinosorassa teiden ja avolouhosten liepeillä. Se viettää suuren osan elämästään maan alla kivenlohkareiden väliin jäävissä onkaloissa.


title: Kalliopäästäinen

text: Kalliopäästäinen on aktiivinen kaikkina vuorokauden- ja vuodenaikoina. Se elää tavallisesti yksinään eikä päästä lajitovereita lähelleen. Suurin osa sen ajasta kuluu ravinnon keräämiseen. Sen elinpiiri on ilmeisesti 1 000–4 000 neliömetrin laajuinen.


title: Kalliopäästäinen

text: Kalliopäästäisten lisääntymiskäyttäytymisestä tiedetään hyvin vähän. Lisääntymisaika kestää huhtikuusta elokuuhun, ja naaraalla on yleensä useita poikueita vuoden aikana. Naaras synnyttää kerralla 4–7 karvatonta ja täysin avutonta poikasta. Pesä on vuorattu ruohonkorsilla ja lehdillä, ja sen halkaisija on 10–20 senttimetriä. Poikaset poistuvat pesästä ensimmäisen kerran vasta vieroituttuaan emostaan 4–5 viikon kuluttua syntymästä. Ne pysyttelevät kuitenkin emon läheisyydessä vielä muutaman viikon ajan ennen kuin lähtevät omille teilleen.


title: Kalliopäästäinen

text: Kalliopäästäisestä tulee sukukypsä noin vuoden ikäisenä. Muiden päästäisten tapaan se on lyhytikäinen ja elää harvoin yli 18 kuukauden ikäiseksi. Yleensä se joutuu petoeläimen saaliiksi tai kuolee nälkään, äkkinäisiin lämpötilan muutoksiin, tulvan hukuttamana tai tapellessaan toisten päästäisten kanssa.


title: Kalliopäästäinen

text: Pienen kokonsa ja vilkkaan aineenvaihduntansa vuoksi kalliopäästäinen tarvitsee jatkuvasti ravintoa. Se saattaa syödä oman painonsa verran ravintoa vuorokaudessa ja voi kuolla nälkään jo muutamassa tunnissa. Se syö lähinnä pieniä selkärangattomia, muun muassa juoksujalkaisia, kovakuoriaisia, hämähäkkejä, kaksisiipisiä ja sirkkoja.


title: Kalliopäästäinen

text: Kalliopäästäinen on elinvoimainen laji, vaikka sitä pidettiin pitkään harvinaisena vaikeapääsyisen elinympäristönsä vuoksi. Välttääkseen saalistajia se etsii ravintoa öisin ja pysyttelee metsän pohjakerroksen kätkössä. Myös sen paha haju pitää todennäköisesti osan petoeläimistä loitolla. Ihminen on toistaiseksi uhannut kalliopäästäisen olemassaoloa vain paikallisesti rakentamalla vuorten rinteille hiihtokeskuksia.


Winnie the Pooh’s Rumbly Tumbly Adventure on Nalle Puhin seikkailuihin perustuva vuonna 2005 julkaistu toimintaseikkailupeli. Pelin on kehittänyt Phoenix Studio ja sen julkaisi Ubisoft.


title: Winnie the Pooh’s Rumbly Tumbly Adventure

text: Pelin Tarinatilassa pelaajan täytyy auttaa Nalle Puhia läpäisemään 5 erilaista menneisyyden asioiden muistelemiseen perustuvaa episodia. Jokaisessa episodissa käytävissä olevat puolen hehtaarin metsän paikat on jaoteltu eri alueisiin joista tosin kaikissa ei ole kaikkia paikkoja tutkittavissa. Ympäri pelimaailman alueita on piilotettu lukuisiin puun kantoihin, kärryihin, kiviin tai muihin esineisiin hunajapurkkeja joita tarvitaan silloin tällöin vastaan tuleviin mehiläisparviin joille pitää antaa tietty määrä hunajapurkkeja ennen kuin pelaaja voi tutkia paikkaa tai esinettä joka sijaitsee mehiläisparven takana. Pelissä tulee myös aika-ajoin vastaan haasteita joissa täytyy saada ilmapallo poksautettua ennen kuin Nalle Puhia haasteessa jahtaavat möhköfantit tai näädät saavat hänet kiinni. Pelissä päästään ohjaamaan myös muutamilla muilla tutuilla Nalle Puh-hahmoilla joista ensimmäinen on Ihaa, Ihaan pelaamisosuuksissa pelaajan täytyy ratsastaa Ihaalla ja saada pyydystetyksi lukuisia eliöitä kuten ensimmäisessä episodissa täytyy kerätä perhosia, toinen kohdattava hahmo on Nasu jolla täytyy hoidella kaikki möhköfantit ja näädät pelottelemalla kaikista vastaantulevista alueista ennen kuin hän voi siirtyä seuraavaan alueeseen ja kolmas ja viimeinen kohdattava hahmo on Tikru jolla pelatessa pelaajan täytyy vältellä aika-ajoin vastaan tulevia möhköfantteja ja näätiä sillain että Tikru ei livahda ollenkaan niiden näkökenttään, sillä muuten ne lähtevät Tikrun perään ja saavat hänet kiinni. Peli sisältää myös Junior moodin jossa aivan nuoret pelaajat voivat harjoitella kaikilla pelattavilla hahmoilla pelaamista tietyissä alueissa. Peli sisältää myös minipelitilan jossa pelaaja voi pelata erilaisia minipelejä joita hän saa avatuksi pelaamalla Tarinatilan episodeja läpi, minipeleihin luokittuu mm. peli jossa täytyy saada kävelevä Hunajapurkki kiinni tietyssä ajassa ja peli jossa täytyy kerätä tietty määrä keksejä samalla kun pelaaja välttelee häntä jahtaavia mähköfantteja tai näätiä, Minipelitilassa pystyy pelaamaan tarinatilassa pelattavina olevien hahmojen lisäksi myös Ruulla.


text: Peli sai pääosin keskinkertaisia arvosteluja, sillä mm.IGN antoi pelille arvosanaksi 5.5/10 sanoen olevansa tyytyväinen sen tarjonnasta, mutta se kritisoi vastineeksi sitä kun se ei ollut niin hauska pelattavuudeltaan kuin edeltäjä. Jeuxvideo taas antoi pelille arvosanaksi 6.0/10.


title: Dvorištši

text: Dvorištši () on maalaiskunta ja sen keskuskylä Novgorodin alueen Hvoinajan piirissä Venäjällä. Kunnan pinta-ala on 314 neliökilometriä. Kylässä on yli 200 ja kunnassa päälle 500 asukasta (vuonna 2010).


title: Dvorištši

text: Dvorištšin kunta sijaitsee Valdain ylängön koillisosassa. Se rajoittuu lännessä Hvoinajan piirin Borovskojen, luoteessa Hvoinajan, pohjoisessa Mintsyn ja idässä Kabožan kuntiin sekä etelässä Mošenskojen piiriin. Pinta-alasta suurin osa on metsää. Seudulla on useita järviä, joista suurimmat ovat Igor, Sokolnik ja Polobža. Hyötykaivannaisia ovat hiekka, sora, kalkkikivi ja turve. Kunnan alueella sijaitsee Igorevskije mhin rauhoitusalue.


title: Dvorištši

text: Keskuskylän lisäksi kuntaan kuuluu Kušaveran rautatieasema sekä 15 kylää: Belkovo, Fedejevo, Gaino, Jamskoje, Kuntsovo, Kušavera, Niva, Ostrov, Polobža, Ronino, Šesternja, Stjopanovo, Štšiptsovo, Šuino ja Terebut.


title: Dvorištši

text: Kunnan läpi kulkee Pietarin ja Moskovan välinen sivurata. Kušaveran asemalla pysähtyy Pietarin ja Pestovon välinen kaukojuna sekä Hvoinajan, Budogoštšin ja Podborovjen väliset paikallisjunat. Dvorištšista on linja-autoyhteys Kušaveran kautta Hvoinajaan.


title: Dvorištši

text: Seudun pääelinkeino on maatalous. Kunnassa toimii kaksi maidon ja lihan tuotantoon erikoistunutta maatalousyritystä. Lisäksi on henkilökohtaisia aputalouksia.


title: Dvorištši

text: Dvorištšissa on lastentarha, kulttuuritalo, kirjasto, ensiapuasema ja kaksi kauppaa, Kušaveran asemalla kulttuuritalo, kirjasto ja kauppa. Nähtävyyksiin kuuluvat muinaiset asuin- ja hautapaikat, uhrikivi, 1800-luvulla rakennettu Kušaveran kirkko ja toisen maailmansodan aikainen sotilashautausmaa.


title: Jubileinyi (Novgorodin alue)

text: Jubileinyi () on taajama ja maalaiskunta Novgorodin alueen Hvoinajan piirissä Venäjällä. Se sijaitsee Kobožajoen varrella neljä kilometriä Kabožan rautatieasemalta luoteeseen. Asukkaita on 1 700 henkeä (vuonna 2011).


title: Jubileinyi (Novgorodin alue)

text: Jubileinyin kunnan pinta-ala on 1,6 neliökilometriä. Sitä ympäröi joka puolelta Kabožan kunta. Jubileinyin taajama on kunnan ainoa asutuskeskus.


title: Jubileinyi (Novgorodin alue)

text: Taajama on perustettu vuonna 1967 turvetuotantoalueen keskukseksi. Se on saanut nimensä lokakuun vallankumouksen 50-vuotisjuhlan kunniaksi. Vuonna 1971 muodostettiin Sosnovskin kyläneuvostoalue, josta vuonna 2005 tuli Jubileinyin maalaiskunta.


title: Jubileinyi (Novgorodin alue)

text: Jubileinyissa toimii turvetuotantoyritys, rakennusyritys ja kaksi puunjalostuslaitosta. Asukkaat harjoittavat myös palveluammatteja ja maataloutta. Julkisiin palveluihin kuuluvat lastentarha, keskikoulu, lastenkoti, kulttuuritalo, kirjasto ja poliklinikka. Jubileinyista on linja-autoyhteys Kabožaan.


title: Harpala

text: Harpala () on kylä Leningradin alueen Seuloskoin piirin Kuivaisin kunnassa Venäjällä. Se sijaitsee Lempaalan harjuilla neljä kilometriä Kuivaisista koilliseen. Kylässä on 3 600 asukasta (vuonna 2010).


title: Harpala

text: Harpalan kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. 1800-luvun puolivälissä sen asukkaat olivat ortodoksisia inkerikkoja. Harpalan kartanon yhteydessä toimi Pietarin löytölastenhuoneen sairaala ja rautasulattamo. Vuonna 1838 rakennettiin kivinen tsasouna. Myöhemmin seudulla oli useampia kartanoita.


title: Harpala

text: Vuoden 1926 väestönlaskennan mukaan Harpalan sairaalan ja sovhoosin yhteydessä asui 19 venäläistä ja 16 inkerinsuomalaista. Samana vuonna perustettiin Harpalan suomalainen kyläneuvosto, johon kuului 516 venäläistä, 360 suomalaista ja 21 muiden kansallisuuksien edustajaa. Vuonna 1935 paikkakunnalle alettiin rakentaa puna-armeijan varuskuntaa. Vuosikymmenen lopussa seudun suomalaisväestö karkotettiin muualle Neuvostoliittoon.


title: Harpala

text: Nykyään Harpala on Kuivaisin kunnan suurin asutuskeskus. Se koostuu viisi- ja kolmikerroksisista asuintaloista. Kylän pohjoispuolella sijaitsee varuskunta-alue.


title: Harpala

text: Kylästä on linja-autoyhteydet Gruzinon rautatieasemalle, Devjatkinon metroasemalle ja Seuloskoihin. Palveluihin kuuluvat lastentarha, koulu, poliklinikka ja posti. Mikittalaan johtavan tien risteyksessä on toisen maailmansodan aikainen sotilashautausmaa ja muistomerkki.


title: Great Falls (Montana)

text: Great Falls on kaupunki Montanan osavaltiossa, Yhdysvalloissa. Kaupunki kuuluu Cascaden piirikuntaan ja on sen hallintokaupunki. Great Falls on Montanan toiseksi suurin kaupunki ja vuonna 2000 siellä oli 56 690 asukasta. Asutusta Great Fallsin kaupungin alueelle alkoi saapua vuonna 1883 ja rautatieyhteyden se sai 1887.


title: Juankosken koulu

text: Juankosken koulu on perusopetuksen 7.- 9.-luokkalaisten koulu Juankosken taajamassa Kuopiossa. Oppilaat ovat Säyneisen, Juankosken, Muuruveden ja osin Kaavin alueilta. Opetus tapahtuu Ruukinkoulu -rakennuksessa. Rakennuksessa toimii myös Juankosken lukio.


title: Juankosken koulu

text: Juankosken muita perusopetuksen kouluja ovat Juantehtaan koulu (luokat 0 - 6) ja Muuruveden koulu (luokat 0 - 6). Lisäksi Juankoskella on lukio.


title: SmartPOST

text: Smartpost-palveluun kuuluu verkosto Postin automaatteja kuluttajien asuintaloissa, työpaikoilla tai kauppapaikoilla, joihin voi vastaanottaa verkkokauppaostoksia, kauppakasseja tai esimerkiksi pestyt pyykit. Palveluita/tuotteita voi tilata Smartpost.fi-sivuston kautta. Palvelualustaan voi liittyä kauppiaaksi yritykset jotka haluavat myydä palveluja tai tuotteita koko Suomeen. Smartpostiin voi jättää valmiiksi maksettuja lähetyksiä.


title: SmartPOST

text: Postin pakettiautomaattien kautta lähetettyjä paketteja voi maksaa myös maksukortilla. Ne sijaitsevat pääsääntöisesti kauppapaikoilla. Vastaavia automaatteja Postilla on Virossa.


title: SmartPOST

text: Lähetettävät paketit hinnoitellaan koon mukaan. Maksimipaino on 35 kg.


title: SmartPOST

text: Yhteensä automaatteja on Suomessa 498 kpl (6.11.2017).


title: Kiero

text: Kiero () on kylä Leningradin alueen Seuloskoin piirin Kuivaisin kunnassa. Se sijaitsee Lempaalanjärven ja Roikanjärven välisellä kannaksella kymmenen kilometriä Kuivaisista länteen. Asukkaita on vajaat 600 henkeä (vuonna 2010).


title: Kiero

text: Kieron kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Myöhemmin Lempaalan seurakuntaan kuulunut inkeriläiskylä sijaitsi Lempaalanjärven itärannalla Roikanjoen suussa. Vuoden 1926 väestönlaskennan mukaan siellä asui 41 inkerinsuomalaista, 36 suomensuomalaista ja 18 venäläistä. Suomalaiset karkotettiin muualle Neuvostoliittoon 1930-luvun lopussa.


title: Kiero

text: Nykyään Kierossa on suljettu varuskunta-alue. Sen ympärillä sijaitsee useita puutarhapalsta-alueita, joissa kesäaikaan asuu arviolta 450 ihmistä. Lähistöllä Käkisalmen tien varrella on "Lembolovskaja tverdynja" -niminen toisen maailmansodan muistomerkki.


title: Farhan Akhtar

text: Farhan Akhtar (s. 9. tammikuuta 1974) on intialainen elokuvaohjaaja- ja tuottaja, käsikirjoittaja, näyttelijä ja televisiojuontaja. Hänen esikoisohjauksensa "Dil Chahta Hai" (2001) sai "National Film Award for Best Popular Film Providing Wholesome Entertainment" -palkinnon. Akhtar näytteli ensi kertaa elokuvassa "Rock On!!" (2008), joka sai parhaan hindinkielisen elokuvan -palkinnon.


title: Lappeela

text: Lappeela () on kylä Leningradin alueen Seuloskoin piirin Kuivaisin kunnassa. Se sijaitsee Pietarista pohjoiseen johtavan rautatien ja A120-maantien välissä puolitoista kilometriä Kuivaisista luoteeseen. Kylän keskellä on samanniminen pieni järvi. Vakituisia asukkaita on kolme (vuonna 2010).


title: Lappeela

text: Lempaalan luterilaiseen seurakuntaan kuuluneessa kylässä on asunut äyrämöisperäisten inkerinsuomalaisten lisäksi myös ortodoksisia inkerikkoja. Vuoden 1926 väestönlaskennan mukaan kylässä asui 60 inkerinsuomalaista ja 53 venäläistä. Suomalaiset karkotettiin muualle Neuvostoliittoon 1930-luvun lopussa. Nykyään kylää ympäröi Gruzinon puutarhapalsta-alue, jolla asuu kesäisin tuhansia pietarilaisia.


title: Michael Akasius Toppo

text: Michael Akasius Toppo (s. 8. toukokuuta 1955) on intialainen roomalaiskatolinen piispa. Hänet vihittiin papiksi Tezpurin hiippakuntaan 26. tammikuuta 1986 ja nimitettiin Tezpurin piispaksi 3. joulukuuta 2007. Piispaksi vihkiminen seurasi 2. maaliskuuta 2008. Pääkonsekraattorina toimi Pedro López Quintana, jota avustivat Thomas Menamparampil ja Robert Kerketta.


title: Kimmo Kuusela

text: Kimmo Pellervo Kuusela (s. 7. lokakuuta 1962 Forssa) on suomalainen seiväshyppääjä. Hän edusti aktiiviurallaan Tammelan Ryskettä vuoteen 1979 ja sen jälkeen Someron Esaa. Häntä valmensivat Pentti Kuusela, Ilpo Seppänen, Helge Haapakoski ja Aulis Kairento.


title: Kimmo Kuusela

text: Kuusela sijoittui Stuttgartin EM-kilpailuissa 1986 viidenneksi ennätyksellään 555 cm. Rooman MM-kilpailuissa 1987 hän jäi karsinnassa ilman tulosta. Hän edusti Suomea aikuisten maaotteluissa vuosina 1984–1987, ja voitti maaottelun seiväshyppykilpailun Santiago de Compostelassa 1984 ja Helsingissä 1986.


title: Kimmo Kuusela

text: Kuusela voitti Suomen-mestaruuden 1986 ja 1987 sekä sai SM-pronssia 1984 ja 1985. Sisäratojen SM-kilpailuissa hän oli kolmas 1985. Halliennätyksensä 530 hän hyppäsi Somerolla tammikuussa 1985.


title: Old Streetin asema

text: Old Streetin asema on rautatie- ja metroasema Islingtonissa Lontoon Cityn pohjoispuolella Yhdistyneessä kuningaskunnassa. Asema on kokonaan maanalainen ja sijaitsee Lontoon matkakortin maksualueella 1.


title: Old Streetin asema

text: Old Streetin metroasema on Lontoon metron Northern Linella Moorgaten ja Angelin asemien välillä. Asema on avattu alun perin osana City and South London Railwayta vuonna 1901.


title: Old Streetin asema

text: Old Streetin rautatieasema on First Capital Connectin liikennöimällä Northern City Line -rataosalla Moorgaten ja Essex Roadin asemien välillä. Northern City Linen laiturit on rakennettu vuonna 1904.


title: Alf (täsmennyssivu)

text: Alf voi tarkoittaa näitä asioita:


title: Snellman-korkeakoulu

text: Snellman-korkeakoulu on Helsingin Jollaksessa toimiva Suomen ainut virallisesti tunnustettu yksityinen korkeakoulu, jonka pääasiallinen tehtävä on kouluttaa luokanopettajia, erityisopettajia ja taideaineiden opettajia steinerkouluihin sekä varhaiskasvattajia ja erityiskasvattajia steinerpäiväkoteihin. Valtakunnallisena oppilaitoksena toimiva Snellman-korkeakoulu perustettiin vuonna 1980. Opetushallitus virallisti sen aseman vuonna 2002.


title: Snellman-korkeakoulu

text: Snellman-korkeakoulun aatteellinen lähtökohta pohjautuu kansallisfilosofi Johan Vilhelm Snellmanin kasvatusfilosofisiin käsityksiin ja itävaltalaisen Rudolf Steinerin antroposofiseen hengentieteeseen pohjautuvaan steinerpedagogiikkaan.


title: Snellman-korkeakoulu

text: J. V. Snellman arvosteli aikanaan yliopistoa jäykästä koulumaisuudesta. Teoreettisena viitekehyksenä ovat Snellmanin teokset "Persoonallisuuden aika" ja "Akateemisesta opiskelusta". Tämä snellmanilainen ajatus ihmisen yksilöllisestä henkisestä kasvusta ja kehityksestä yhdistyy Snellman-korkeakoulussa Rudolf Steinerin filosofiaan. Snellman-korkeakoulu korostaa steinerilaisen ajattelun ihmiskäsityksen olevan aivan erityinen verrattuna muihin ajattelumalleihin. Ihminen nähdään fyysisenä, sielullisena ja henkisenä olentona, ja koko hänen tiedollisen sivistyksen tarpeensa nähdään laajana kokonaisuutena. Tiedollisen puolen lisäksi sivistyksen osaksi nähdään myös esteettisyys ja eettisyys. Käsitys tiedon muodostuksesta on laadullinen. Idea ei ole niinkään selittää jonkin olemassaoloa, vaan kuvailla sitä. Steiner itse romantikkona näki koko elämän yhtenä orgaanisena ykseytenä. Filosofia on keskeisesti siis fenomenologista ja pedagogisella tasolla pyrkii korostamaan värien, kokemusten, sävelten, musiikin, kielen, muotojen ja kaikkien maailman ilmiöiden merkitystä. Ideana on ihmisen kykyjen kokonaisvaltainen herättäminen henkisesti, fyysisesti ja psyykkisesti. Esteettisyyden osalta korostetaan elämyksellisyyttä eli taidetta (mm. goetheanistista kuvataidetta), laulua, musiikkia, Steinerin kehittelemää eurytmiaa eli liikuntataidetta ja luonnon tärkeyttä. Luonnon osuus korostuu biodynaamisen viljelyn ja luonnonhoidon kautta. Eettisyys taas yhdistyy sosiaalisiin taitoihin ja toimintaan. Yhtenä tällaisena sosiaalisena tavoitteena on egoismista siirtyminen empatiaan.


title: Snellman-korkeakoulu

text: Steinerilainen pedagogia on kansainvälisesti tunnustettu ns. vaihtoehtopedagogia, kuten esimerkiksi montessori-, ja freinetpedagogiikat. Snellman-korkeakoulun voi nähdä myös taideyliopistona, ja sen ylioppilaskunta toimiikin taideyliopistojen ylioppilaskuntien yhteistyöjärjestössä ArsYOssa.


title: Snellman-korkeakoulu

text: Snellman-korkeakoulun opintotarjonta jakautuu seuraavanlaisesti:


title: Trekka

text: Trekka oli uusiseelantilaisen New Zealand Motor Holdingsin vuosina 1966–1973 valmistama kevyt hyötyajoneuvo, joka pohjautui teknisesti 1950-luvulla esiteltyyn Škoda Octaviaan.


title: Trekka

text: Trekka suunniteltiin tšekkoslovakialaisen Josef Velebnýn aloitteesta maatilojen hyötyajoneuvoksi. Auton alusta ja tekniikka oli Škodasta ja korirakenne oli paikallisesti valmistettu. Auton kantavuus oli 500 kg ja niitä valmistettiin noin 2 500 kappaletta, jotka myytiin pääasiassa kotimaan markkinoille. Suurin vientimaa oli Australia, johon myytiin muutamia kymmeniä yksilöitä.


title: Trekka

text: Trekka on ainoa Uudessa-Seelannissa koskaan suunniteltu ja sarjavalmistettu automalli.


title: Trekka

text: 1950-luvun alussa Uuden-Seelannin hallitus sääti raskaat tuontitullit henkilöautoille, sillä se halusi edistää paikallista autonvalmistusta. Kilpailukykyään parantaakseen monet autonvalmistajat teettivät paikallisilla yrityksillä autoja rakennussarjoista. Useimmat autot erosivat varustelultaan jonkin verran alkuperäisistä malleista. 1960-luvun alkuun mennessä maahan oli kehittynyt jo vahva ajoneuvojen kokoonpanoteollisuus. Omasta tuotannosta huolimatta autoja jouduttiin usein jonottamaan, sillä niin valmiiden autojen kuin rakennussarjojenkin tuontilupien saanti riippui kulloinkin maan valuuttavarantojen määrästä.


title: Trekka

text: Paikallinen Škodan edustaja Motor Lines oli myynyt vuodesta 1963 Uudessa-Seelannissa koottua Škoda Octaviaa, ja tämän jälkeen "Škoda Sabre" -nimellä myytyä 1000 MB- ja 100/110-malleja. Kokoonpanon aloittamista valvomaan oli Tšekkoslovakiasta lähetetty Josef Velebný, joka oli hieman aiemmin jäänyt eläkkeelle johdettuaan 1000 MB:n korin suunnittelua. Ennen kotiin paluutaan hän kertoi aucklandilaisen New Zealand Motor Holdings -yrityksen johtajalle Noel Turnerille havainnostaan, että paikalliset maanviljelijät tarvitsisivat pienen, yksinkertaisen, luotettavan ja maastokelpoisen auton, jollainen voitaisiin rakentaa Škoda Octavian alustalle. Pian Velebnýn lähdön jälkeen Turner otti yhteyttä tehtaaseen ja pyysi lähettämään hänet takaisin. Jouluna 1965 palattuaan Velebný suunnitteli Turnerille maastoauton prototyypin, jonka kantavuus oli 500 kg. Tämän jälkeen hän suunnitteli korin hitsausta varten jigit.


title: Trekka

text: Voimanlähteenä oli Škodan nelisylinterinen, nestejäähdytteinen rivimoottori, jossa oli irrotettavat sylinteriputket. Moottorin iskutilavuus oli 1 221 cm³ ja suurin teho 35 kilowattia. Nokka-akseli oli sijoitettu moottorinlohkoon.


title: Trekka

text: Käsivalintaisessa vaihteistossa oli neljä vaihdetta eteen ja yksi taakse. Vetävällä taka-akselilla oli heilurityyppinen erillisjousitus ja puolielliptiset lehtijouset. Edessä oli kierrejousilla varustettu erillisjousitus. Sekä edessä että takana oli rumpujarrut. Ohjauslaite oli kierukkatyyppinen. Autossa oli 5,90×15 tuuman kokoiset maastorenkaat. Octaviaan verrattuna akseliväliä oli lyhennetty 224 mm, ollen nyt 2 165 mm.


title: Trekka

text: Autoa oli saatavana avolavaisena ja umpikorisena mallina. Ensimmäisissä lavamalleissa oli pressukate, mutta se korvattiin pian lasikuituisella. Perusvärivalikoimaan kuului kaksi vaihtoehtoa: "Trekka Green" ja "Autumn Gold". Muun värisenä auton sai vain erikoistilauksella. Lisävarustelistaan kuuluivat tasauspyörästön kitkalukko, erilaisia suojakatteita, verhoillut takaistuimet, tuulilasin pesulaite, lämmityslaite, radio, lumiketjut, tehokkaammat jarrut sekä matkustajanpuoleinen häikäisysuoja ja sivupeili.


title: Trekka

text: Trekka oli erityisesti suunniteltu maatilojen käyttöön, sillä tähän sopiville ajoneuvoille oli kysyntää. Maastokelpoisuudeltaan Trekka ei toki vastannut muotoilullista esikuvaansa Land Roveria puuttuvan etuvedon tähden. Etenemiskykyä paransi tosin siihen saatavana ollut tasauspyörästön kitkalukko.


title: Trekka

text: Maavara oli 18 senttimetriä ja kääntöympyrän halkaisija 9,6 metriä. Auton kantavuus oli noin 450 kilogrammaa.


title: Trekka

text: Auton valmistuskustannukset ja verot olivat alhaiset, sillä kori varusteineen oli kokonaan uusiseelantilaista työtä ja Škodan valmistamat alustat hankittiin erittäin edullisesti Tšekkoslovakiasta. Auton hinta voitiin näin asettaa hyvin kilpailukykyiselle tasolle. Se maksoi 895 puntaa, mikä oli vähemmän kuin Morris 1100:n hinta. Etuna oli myös hyvä saatavuus, sillä Trekkan voi ostaa suoraan ilman jonotusta.


title: Trekka

text: Motor Holdings aloitti auton tuotannon Otahuhun tehtaalla 2. joulukuuta 1966. Tuotannon avajaistilaispuheen piti tulliministeri Norman Shelton. Ensimmäisten Trekka-yksilöiden lipuessa ulos valmistuslinjalta paljastui nolo virhe, sillä eräästä autosta puuttui etupuskuri.


title: Trekka

text: Pian tuotannon aloittamisen jälkeen autoja oli varattu jo sata kappaletta, ja Motor Holdings joutui tekemään muutoksia tuotantoonsa voidakseen vastata odotettua suurempaan kysyntään. Vuonna 1967 myytiin 708 Trekkaa, ja seuraavana vuonna mallilla oli hallussaan 14 prosentin osuus Uuden-Seelannin kevyiden hyötyajoneuvojen markkinoista. Trekkan alihankintaverkosto käsitti yli 50 paikallista tavartantoimittajaa.


title: Trekka

text: Trekka myi tasaisesti useiden vuosien ajan, mutta sen valmistus jouduttiin lopettamaan Octavia Kombin tuotannon päättyessä vuonna 1971. Tšekkoslovakian vientiyhtiö Motokov ei pitänyt pelkkien alustojen myyntiä houkuttelevana liiketoimintana. Tämän lisäksi kilpailuasema alkoi heiketä 1970-luvun alussa hallituksen helpottaessa ajoneuvojen tuonnin sääntelyä, mikä johti edullisten japanilaisten hyötyajoneuvojen tuloon markkinoille. Nykyaikaisempi ja tilavampi Nissanin tai Toyotan valmistama avolava-auto maksoi vain hieman Trekkaa enemmän. Kolmas syy tuotannon lopettamiseen oli Noel Turnerin vuonna 1971 tapahtunut yllättävä kuolema.


title: Trekka

text:
Uuden-Seelannin ja Australian hallitukset sopivat autojen viennistä Australiaan ilman erityistullia. Vuonna 1968 autoja toimitettiin 46 kappaleen erä. Myynti ei kuitenkaan vastannut odotuksia, sillä markkinointi hoidettiin huonosti.
Heinäkuussa 1969 Etelä-Vietnamissa sijainneen uusiseelantilaisten hallinnoiman sairaalan käyttöön toimitettiin viisi Trekkaa. Ajoneuvot joutuivat kokemaan kovia jatkuvien sateiden ja huonokuntoisten teiden takia. Niiden hyvänä puolena pidettiin sitä, että ne eivät olleet erityisesti autovarkaiden suosiossa toisin kuin Jeepit ja Land Roverit.


title: Trekka

text: Vuonna 1969 General Motors osti tuntemattomasta syystä yhden Trekka-yksilön ja kuljetti sen Detroitiin.


title: Trekka

text: Neuvottelut vientikaupoista Indonesiaan olivat pitkällä, kun ne katkesivat vuonna 1971 Noel Turnerin yllättävään kuolemaan. Indonesiaan oli toimitettu saman vuoden aikana Trekkoja rakennussarjoina, jotka koottiin Surabayassa.